
H.  H.  TRIEI.BS  BOGTRTKKERI.    KØBENRATN 


FORTALE 

I  Anledning  af  mine  Bedsteforældres  Guldbryllup  den 
26.  Maj  1892  havde  Prins  Hans  forfattet  en  Levneds- 
skildring paa  Tysk  af  Brudgommens  Forældre,  bygget 
paa  nogle  af  dem  selv  optegnede  Erindringer  tilligemed 
mangfoldige  Breve  og  andre  Efterretninger,  bevarede  i 
Familiearkivet  paa  Glyksborg.  Af  denne  Levnedsskildring 
foretog  jeg  faa  Aar  efter,  paa  min  Bedstefaders  Til- 
skyndelse, nogle  Uddrag,  og  det  er  disse,  som,  senere 
gennemsete,  nu  fremlægges  paa  Hundredaarsdagen  for 
min  Bedstefaders  Fødsel. 


AMALIENBORG,  April  1918. 


I 

Frederik  Vilhelm  Paul  Leopold,  eneste  Søn  af 
Hertug  Frederik  Carl  Ludvig  af  Slesvig-Holsten- 
Sønderborg-Beck*),  blev  født  4.  Januar  1785  paa 
Lindenau  i  kort  Afstand  fra  Konigsberg  i  Preussen. 
Om  Vinteren  boede  han  paa  Charlottenthal.  Han 
gennemgik  en  streng  Opdragelse  af  4  Hovmestre 
efter  Tur.  I  1794  sendtes  han  til  Pannwitz,  hvor 
Hr.  V.  Negelein  tilsaa  hans  Opdragelse.  I  1796  vendte 
han  hjem  til  Konigsberg  i  Anledning  af  Søstrene  Fre- 
derikes  og  Henriettes  Konfirmation.  I  Sommeren 
1798  rejste  han  med  sin  Moder  til  Leipzig  og  derfra 
til  Brandenborg,  hvor  han  anbragtes  i  Ridder-Aka- 
demiet; dettes  Forstander  Arnold  behandlede  den 
linge  Prins  med  stor  Venlighed,  og  tilfreds  med  For- 
holdene forblev  han  her  til  1802.  I  1803  paabegyndte 
han  med  Flid  Studierne  i  Leipzig. 


*)  Huset  Sønderborg  er  en  Sidegren  af  det  danske  Konge- 
hus og  nedstammede  fra  Kong  Frederik  Ils  yngre  Broder,  Her- 
tug Hans  den  Yngre  af  Sønderborg  Det  sonderborgske  Hertug- 
hus havde  delt  sig  i  mange  Linier,  men  i  Slutningen  af  det 
18.  Aarhundrede  vare  de  alle  uddøde,  ene  med  Undtagelse  af  Her- 
tugerne af  Augustenborg  og  Hertugerne  af  Beck. 

II 

Hans  Søster  Henriettes  pludselige  Død  den  29.  No- 
vember 1803  lettede  ham  Udførelsen  af  den  alt  forud 
fattede  Beslutning  at  gaa  i  dansk  Tjeneste.  Den  29.  Ja- 
nuar 1803  udnævntes  han  af  Christian  VII  til  Rit- 
mester å  la  suite  i  Kavalleriet,  og  den  17.  Februar 
1804  udnævntes  han  til  sin  store  Glæde  til  Ritmester 
i  Hestgarden,  men  fortsatte  desuagtet  sine  Studier  til 
August  1804. 

Han  tog  til  Lindenau  for  at  besøge  sin  Fader  og 
rejste  med  denne  i  September  over  Danzig  og  Stettin 
til  København.  Indtil  Midten  af  Oktober  bleve  de  i 
Besøg  paa  Ludwigslust  hos  Hertug  Frederik  Frants 
af  Mecklenborg,  hvor  de  traf  Prins  Christian,  senere 
Christian  VIII,  der  lige  var  18  Aar  og  forlovet  med 
Prinsesse  Charlotte  Frederike;  derfra  toge  de  til  Loui- 
senlund,  hvor  han  gjorde  Bekendtskab  med  Landgrev 
Carl  af  Hessens  Datter  Louise,  hvem  han  senere  æg- 
tede. Efter  et  Besøg  paa  Glyksborg  rejste  de  over 
Gra vensten  til  København,  hvor  de  indtraf  kort  før 
Høstmanøvrerne  endte.  Allerede  den  næste  Dag  havde 
de  Foretræde  hos  Christian  VII  paa  Frederiksberg 
Slot.  I  København  gjorde  Prinsen  Bekendtskab  med 
sin  Chef  Major  F.  Blucher.  Prinsen  fik  Ophold  paa 
Landkadetakademiet,  men  han  var  i  Vinteren  1804 
— 1805  en  Del  skrantende  paa  Grund  af  de  forandrede 
Forhold   og  kom  sig  først  paa  Eksercerskolen  1805. 


III 

Aaret  1805  med  sine  Krigsbegivenheder  nødte  den 
danske  Regering  til  at  holde  Tropper  i  Holsten  under 
General  Ewalds  Kommando.  Prinsen,  der  ønskede 
større  Virksomhed,  ansøgte  om  Forflyttelse  og  for- 
sattes til  Livregiment  Dragoner,  der  hørte  til  Grænse- 
Kordonen.  Prinsen  kom  under  Kaptajn  Lange  og 
fik  Kvarter  paa  Slottet  Trittau,  havende  Inspektion 
over  et  lille  Dragondetachement  her  samt  to  andre 
i  Sprenge  og  Reinbeck.  Vinteren  1805—06  forløb 
rolig,  kun  afbrudt  af  Selskabelighed. 

Begivenhederne  i  Tyskland,  som  særlig  Bernadot- 
tes  Marsch  og  Austerlitz- Slaget  foraarsagede,  inter- 
esserede Prinsen  i  høj  Grad,  og  medens  Preussens 
Krig  imod  Frankrig  udviklede  sig  i  1806,  tænkte  han 
paa  at  gaa  i  preussisk  Tjeneste,  men  han  fulgte  sin 
Faders  Raad  og  bedre  Indsigt  og  blev  i  dansk  Tje- 
neste, og  da  han  ved  Kaptajn  Langes  Bortkommando 
overtog  dennes  Virksomhed,  følte  han  sig  ikke  blot 
smigret,  men  ogsaa  glad  og  tilfredsstillet.  General 
Ewald  fandt  den  21aarige  Prins  for  ung,  men  han 
røgtede  sin  Gerning  vel  efler  behørig  Instruktion. 
Denne  Periode  kaldte  han  »sin  egenthge  første  Fæn- 
drikstid«  og  følte  sig  ogsaa  glad  ved  under  denne 
at  faa  Lejlighed  til  at  besøge  sin  Grandtante  Fyrst- 
inde Bariatinsky  i  Altona. 


IV 

De  sørgelige  Krigsbegivenheder  med  England  i 
1807  var  han  for  langt  borte  til  at  følge  som  Øjen- 
vidne, om  end  han  paa  Afstand  blev  noget  delagtig 
i  Begivenhederne,  idet  General  Ewalds  Korps  skulde 
overføres  til  Sjælland.  Saaledes  blev  han  med  sin 
Eskadron  under  Major  Thienen  i  et  rædsomt  Vejr 
den  5.  Oktober  Kl.  10  Aften  fra  Burg  sat  over  til 
Lolland,  som  først  naaedes  Kl.  1.  Hestene  vare  efter- 
ladte, da  det  var  Bestemmelsen  at  remontere  paa  Lol- 
land. Forholdene  her  vare  i  Uorden.  General  Ca- 
stenschiolds  Korps,  hvortil  de  skulde  melde  sig,  var 
opløst,  og  Generalen  selv  opholdt  sig  paa  Nebølle- 
gaard  paa  Falster,  saaledes  at  de  i  Stedet  for  at  del- 
tage i  Operationerne  paa  Sjælland  laa  i  Maribo,  ind- 
til Englænderne  i  Henhold  til  Kapitulationen  af  7.  Sep- 
tember vare  dragne  bort.  Derefter  boede  Prinsen 
paa  Falster  hos  Provst  Grundtvig  og  deltog  en  hel 
Del  i  Selskabeligheden.  Paa  dette  Tidspunkt  fik  han 
sin  egen  Eskadron  tildelt,  hvad  han,  kun  22  Aar  gam- 
mel, følte  sig  meget  glad  og  stolt  ved. 

Det  spændte  Forhold  til  Sverrig  udartede  til,  at 
Krigen  erklæredes  den  29.  Februar  1808.  Prinsen 
laa  da  i  Kvarter  i  Hillerød  paa  Frederiksborg  Slot, 
og  i  Vinterens  Løb  besøgte  han  Fredensborg  en  Del. 
Prinsen  forsattes  atter  til  Hestgarden  som  Second- 
Chef  for  2.  Eskadron   (Garden   kommanderedes  den- 


gang  af  Greve  Schmettau)  og  beboede  sin  gamle  Lej- 
lighed paa  Landkadetakademiet,  hvor  han  samtidig 
benyttede  Tiden  til  at  fylde  Hullerne  i  sin  Uddan- 
nelse, men  heller  ikke  forsømte  Selskabslivet  og  da 
særlig  ikke  den  unge  Prins  Christians  (Chr.  VIII)  og 
Prinsesse  Charlotte  Frederikes  Hus. 


Forholdene  gjorde,  at  et  fransk  Korps  rykkede 
ind  i  Landet,  og  den  unge  Prins  fik  bl.  a.  Lejlighed 
til  at  hilse  paa  Bernadotte,  da  denne,  kommende 
fra  Odense,  havde  Foretræde  hos  Frederik  VI;  kort 
forud  var  Christian  VII  død  i  Rendsborg.  Som  be- 
kendt nølede  Franskmændene  med  at  forcere  Land- 
gangen ved  at  gaa  over  Isen,  og  hele  Planen  maatte 
opgives,  saa  at  Prinsen  forgæves  havde  rustet  sig 
personligt  til  den  forestaaende  Kampagne  ved  at  an- 
skaffe sig  Pelsværk  og  Kort  over  det  sydlige  Sverrig. 

I  Norge  hengik  Aaret  1808  med  Rustninger,  end- 
skønt Prins  Christian  August  af  Augustenborg  havde 
haft  flere  ærefulde  Fægtninger.  I  Sommeren  1808 
gjorde  Spanierne  Oprør,  en  ulykkelig  Begivenhed, 
der  drog  større  Følger  med  sig.  Paa  denne  Tid  fik 
Prinsen  Koldfeber  og  flyttede  paa  Kongens  Opfordring 
til  Fredensborg,  men  var  om  Efteraaret  saa  vel,  at 
han  i  København  kunde  overvære  Prins  Frederiks 
(Fr.  VII)  Daab.    De  alvorlige  Tider  tilskyndede  Prin- 


sen  til  at  studere  Krigsvidenskab  og  Historie,  hvad 
der  førte  til  det  Resultat,  at  han  i  Januar  1809  i 
sit  24.  Aar  udnævntes  til  Major  i  Generalstaben,  hvis 
Chef  dengang  var  General  Wegener. 

Prinsen  omtaler  paa  dette  Sted  i  sine  Erindringer 
de  Tildragelser,  som  vedrører  Frederik  VI's  Forhold 
til  den  svenske  Regering  samt  de  dermed  følgende 
Underhandlinger  angaaende  Prins  Christian  August 
af  Augustenborgs  Valg  til  Tronfølger,  endvidere  den- 
nes tidlige  Død  og  hvorledes  hans  Broder  Hertugen 
af  Augustenborg  blev  forhindret  i  at  modtage  Valget 
og  næsten  blev  holdt  som  Fange  paa  Als. 

VI 

Aaret  1809  bragte  nye  Storme  over  Europa,  men 
lettede  paa  den  anden  Side  Danmark  for  det  tryk- 
kende Besøg  af  de  franske  Tropper  under  Marschal 
Bernadotte,  som  til  ingen  Nytte  havde  ligget  her  i 
Landet.  Paa  Grund  af  Begivenhederne  i  Tyskland 
sendtes  i  April  Tropper  til  Slesvig  under  General 
Ewalds  Kommando,  og  hertil  sluttede  Prins  Vilhelm 
sig.  Efter  Ankomsten  den  2.  April  fik  Prinsen  Logi 
i  det  Miillerske  Hus  i  Friedrichsberg  samt  en  venlig 
Modtagelse  hos  den  kommanderende  General,  Stat- 
holderen Landgrev  Carl  af  Hessen.  Med  General 
Ewald  foretog  han  Rekognosceringsrejser  over  Fre- 
deriksstad  og  Tønningen   omtrent   paa   samme  Tid, 


som  den  preussiske  Major  Schill  vovede  sit  dristige 
Koup  i  Ryggen  paa  Franskmændene,  saa  at  General 
Ewald  paa  Grund  af  Forbundet  med  Frankrig  blev 
beordret  til  i  Mecklenborg  at  forene  sig  med  den 
hollandske  General  Gratien,  og  efter  Indbydelse  af 
Ewald  stødte  Prinsen  til  i  Rostock.  Den  29.  Maj 
gjorde  Prinsen  Gratiens  Bekendtskab,  men  fandt  ham 
usympatisk.  Efter  3  Dages  Forløb  blev  Schills  Korps 
slaaet,  og  han  selv  faldt,  hvorefter  Ewalds  Korps  den 
2.  Juni  fik  Ordre  til  at  tiltræde  Hjemmarschen.  I  en 
kgl.  Armebefaling  af  16.  Juni  rostes  Korpsets  Optræden, 
og  Prinsen  modtog  kort  efter  Ridderkorset  samt  den 
hollandske  Union-Ordens  Ridderkors  og  Kommandør- 
korset af  Æreslegionen. 

Fra  denne  Periode  omtaler  Prinsen  et  kort  Besøg 
hos  Grev  Moltke  paa  Godset  Wolde  i  Mecklenborg, 
hvor  han  fandt  en  venlig  Modtagelse,  samt  nogle 
raske  Kantonnementsdage  i  Oldesloe,  hvorfra  han 
atter  vendte  tilbage  til  Standkvarteret  i  Slesvig.  En 
hyppig  Gæst  var  han  hos  Landgreven  paa  Louisen- 
lund,  hvor  han  traf  Kongen  og  Dronningen,  der  ind- 
til Oktober  1809  opholdt  sig  i  Kiel.  Hans  Tilbøje- 
lighed for  Prinsesse  Louise  førte  til,  at  Forlovelsen 
kom  i  Stand  den  27.  November  1809;  to  Dage  senere 
rejste  han  til  København,  hvor  Kongeparret  modtog 
ham  med  megen  Kærlighed.  I  December  vendte  han 
tilbage  til  Gottorp,  hvor  Brylluppet  fejredes  i  al  Stil- 
hed den  26.  Januar  1810;   Vielsen  forrettedes  af  Ge- 

neralsuperintendent  Adler,  der  senere  døbte  alle  hans 
10  Børn.  Kongen  overrakte  ham  gennem  Bruden 
Kommandørkorset  af  Dannebroge. 

VII 

Prinsesse  Louise  Caroline  af  Hessen  var  født  den 
28.  September  1789  som  yngste  Datter  af  Landgreve 
Carl  af  Hessen.  Denne,  som  var  født  den  19.  Decem- 
ber 1744,  var  allerede  i  sit  tolvte  Aar  kommen  til 
Danmark,  hvor  han  siden  forblev  og  opnaaede  de 
højeste  Stillinger.  Lige  efter  Christian  VII's  Tron- 
bestigelse ægtede  han  dennes  yngste  Søster  Prinsesse 
Louise;  i  1796  blev  han  Statholder  i  Slesvig  og  Hol- 
sten og  tog  Bolig  paa  Louisenlund.  Et  nyt  Baand 
knyttedes  mellem  Landgreven  og  det  danske  Konge- 
hus, da  Kronprins  Frederik  1790  ægtede  hans  ældste 
Datter  Marie  Sophie  Frederike.  Ved  sit  ovenomtalte 
Giftermaal  blev  Prins  Vilhelm  altsaa  Svoger  til  Kong 
Frederik  VI. 

VIII 

Prinsessen  vandt  sin  Mands  fulde  Kærlighed  og 
alles  Hengivenhed,  der  kom  i  Berøring  med  hende, 
ved  sit  naturlige  Væsen.  Af  hendes  langt  senere  ned- 
skrevne Erindringer  erfarer  man,  at  hun  i  den  første 
Del  af  sin  Barndom  blev  forkælet,  dels  af  Moderen, 
dels  af  Frk.  Sch5nfeldt,  hvilken  sidste  gjorde  hende 

led  og  ked  af  hendes  fyrstelige  Fødsel.  Først  i  1800 
gennem  Frk.  Lindloffs  sunde  Metode  udviklede  hun 
sig  saavel  paa  Legeme  som  paa  Sjæl.  En  meget 
intim  Ungdomsveninde  havde  hun  i  den  jævnaldrende 
Grevinde  Julchen  Lynar,  som  Døden  bortrev  i  1810, 
og  hun  bibeholdt  en  rørende  Kærlighed  til  den  af- 
dødes eneste  Barn  og  Datter.  Ungdommen  hengled 
let  og  sorgfrit,  I  1805  den  8.  Maj  konfirmeredes  hun 
af  Generalsuperintendent  Adler.  Den  paafølgende 
Sommer  var  hendes  Onkel  Landgrev  Frederik  med 
sin  Søn  Prins  Vilhelm  i  Besøg  paa  Louisenlund. 

I  1806  skal  det  —  ifølge  samme  nedskrevne  Erin- 
dringer —  være  gaaet  livligt  til  i  Slesvig,  efter  at 
mange  fyrstelige  Personer  særlig  efter  Slaget  ved  Jena 
vare  flygtede  herop.  I  1808  rejste  Prinsessen  til  Kiel 
med  sine  Forældre  for  at  overvære  Frederik  VI's 
Datter  Vilhelmines  Daab;  hun  omtaler  ogsaa  et  Sam- 
mentræf med  Bernadotte  og  berører  den  under  denne 
Periode  henhørende  dansk-franske  AlHance. 

I  Foraaret  1809  kom  —  ifølge  hendes  Erindrin- 
ger —  den  unge  Prins  af  Holsten-Beck  tillige  med 
General  Ewald  jævnlig  som  Gæst  til  Slesvig,  indtil 
de  i  Maj  droge  til  Stralsund;  siden  fortsattes  Besøgene 
paa  Louisenlund,  og  Talen  om  en  mulig  Forlovelse 
kom  allerede  i  Gang,  skønt  Prinsessen  ikke  turde 
haabe  derpaa.  Den  16.  November  tog  den  landgreve- 
lige Familie  til  Gottorp,  og  kort  efter  skulde  Prinsen 
af  Holsten-Beck   rejse   til  København.      Den  27.  No- 

vember  om  Formiddagen  henvendte  Prinsen  sig  til 
Landgreven  om  Prinsessens  Haand,  og  da  han  havde 
vmidet  saa  stort  Indpas  i  hendes  Hjem,  vare  alle 
glade  over  den  endelige  Løsning.  Den  29.  November 
rejste  Prinsen  til  København  og  kom  først  den  17.  De- 
cember tilbage  til  Gottorp,  hvor  Deklarationen  fandt 
Sted  den  19.  December.  —  Forlovelsestiden  hengled 
for  begge  paa  en  behagelig  Maade,  og  allerede  den 
26.  Januar  1810  fandt  som  sagt  Brylluppet  Sted. 

Vinteren  tilbragte  det  unge  Par  paa  Gottorp  i  al 
Stilhed,  og  den  paafølgende  Sommer  gjorde  de  fra 
Louisenlund  den  første  Rejse  til  Kiel,  hvor  de  traf 
sammen  med  Prinsens  Forældre.  Prinsen  havde  da 
i  6  Aar  ikke  set  sin  Moder,  ej  heller  sin  Fader,  saa 
at  Gensynet  blev  meget  hjerteligt.  I  et  Par  Maane- 
der  forbleve  de  sammen  paa  Louisenlund.  I  Efter- 
aaret  den  23.  Oktober  1810  fødte  Prinsessen  en  Dat- 
ter, som  ved  Daaben  fik  Navnet  Marie  Louise  Fre- 
derike.  Kort  efter  aflagde  Sverrigs  Kronprins  Berna- 
dotte  et  længere  Besøg  paa  Gottorp,  hvortil  hans 
Hustru  senere  indtraf. 

IX 

Prinsen  omtaler  dernæst  de  Forstyrrelser,  som 
Gustaf  IV  Adolf  efter  sin  Afsættelse  foraarsagede  i 
Tønningen,  og  hvorledes  han  selv  sendtes  til  ham 
fra  Kongen  for  at  formaa  ham  til  at  rejse  til  Tysk- 
land.    Denne  Rejse  foretog  Prinsen  fra  Louisenlund 

den  28.  Juli  1811  og  indsendte  en  nøjagtig  Rapport 
til  Frederik  VI  angaaende  Gustaf  IV's  Opfattelse  af 
Begivenhederne  og  Ønske  om  at  forblive  i  Landet 
som  dansk  Undersaat,  samt  en  detailleret  Fremstil- 
ling af  dennes  Liv  og  Personlighed,  endelig  en  Bøn 
til  Frederik  VI  om  at  støtte  hans  Skilsmisse. 


X 

Den  9.  Oktober  1811  fik  Prinsessen  atter  en  Dat- 
ter, ved  Daaben  kaldet  Frederike  Caroline  Juliane. 
Den  15.  Januar  1812  gjorde  Kongen  Prinsen  til  Stor- 
kors af  Daninebroge,  den  19.  April  til  Dannebrogs- 
mand og  den  19.  December  til  Elefant-Ridder. 

Aaret  1812  med  de  store  europæiske  Begivenheder 
og  med  de  franske  Armeers  Indfald  i  Rusland  for- 
øgede de  Vanskeligheder,  i  hvilke  Danmark  siden 
1807  havde  befundet  sig.  Ifølge  en  den  7.  Marts  1812 
afsluttet  Konvention  med  Frankrig  oprettedes  en  mo- 
bil Division  i  Holsten  under  General  Ewald,  hvortil 
Prinsen  kommanderedes  som  Stabschef.  Det  var 
første  Gang,  Ægteparret  var  adskilt,  og  Prinsessen  tog 
sig  det  saa  nær,  at  han  i  1813  for  hendes  Skyld  søgte 
sin  Afsked  fra  Divisionen  og  vendte  tilbage  til  Louisen- 
lund. 

I  Januar  1813  naaede  de  stadigt  daarligere  Efter- 
retninger om  Franskmændenes  Nederlag  i  Rusland 
til   København  og  virkede   her   lige   saa  forbitrende 

mod  Frankrig  som  i  Tyskland,  hvor  allerede  flere 
havde  begyndt  paa  aabenlys  Opstand.  Men  Situa- 
tionen var  vanskeligere  for  os  at  klare  som  allieret, 
hvorfor  Kongen  søgte  Neutralitet  og  erklærede  sig 
villig  til  at  slutte  Fred  med  England.  Han  undlod 
dog  at  underrette  General  Ewald  om  sine  nye  Pla- 
ner, hvorfor  denne  støttede  den  franske  Komman- 
dant Carra  St.  Cyr  under  Urolighederne  i  Hamborg 
den  24.  Februar  og  først  herefter  fik  Kongens  Ordre 
dateret  23.  Februar.  General  Ewald  søgte  at  retfær- 
diggøre sig  og  endte  med  at  trække  sig  tilbage  paa 
Grund  af  Svagelighed,  overgivende  Kommandoen  til 
General  Wegener. 

Russerne  rykkede  stadig  sejrende  frem,  og  da  de 
fra  Berlin  havde  sikret  sig  den  højre  Elb-Bred,  send- 
tes Prins  Vilhelm,  som  den  26.  Februar  var  udnævnt 
til  Oberstløjtnant  i  Rytteriet,  til  Bergedorf  til  Oberst- 
løjtnant Benkendorf.  Han  førtes  derfra  til  Russer- 
chefen Oberst  Tettenborn  for  om  muligt  at  naa  til 
en  venlig  Forstaaelse,  hvad  der  ogsaa  opnaaedes  ved 
Imødekommenhed  fra  begge  Sider.  Den  18.  Marts 
holdt  Tettenborn  Indtog  i  Hamborg  med  sine  Kosak- 
ker og  modtoges  med  Begejstring  af  Befolkningen. 
Underhandlingerne  fortsattes,  idet  Kongen,  holdende 
paa  sin  Neutralitet,  søgte  en  gunstig  Lejlighed  til  at 
komme  med  i  den  store  Koalition  mod  Frankrig  for 
om  muligt  herigennem  at  kunne  opnaa  visse  For- 
dele; han  var  personlig  vis   paa   et  gunstigt  Udfald, 

og  den  mobile  Division  havde  allerede  sluttet  Fæl- 
lesskab med  Russerne  mod  Franskmændene,  da  Alt 
strandede  paa  de  strenge  Betingelser,  England  satte, 
nemlig  Afstaaelsen  af  Norge.  Frederik  VI  blev  saa 
af  Forholdene  tvungen  til  at  forny  Alliancen  med 
Frankrig,  der,  om  end  Lykken  en  kort  Tid  tilsmilede 
de  franske  Vaaben,  dog  bragte  Danmark  ind  i  en 
fuldstændig  isoleret  Stilling  med  alle  Stormagter  og 
nærmeste  Naboer  som  Fjender.  Situationen  blev  ikke 
bedre  ved,  at  General  Haffner  vægrede  sig  ved  at 
oversende  den  franske  Marschal  et  Brev,  skrevet  af 
General  Wegener  i  Henhold  til  den  af  Kongen  sig- 
nerede Ordre,  hvorfor  begge  foreløbig  fjernedes.  Da 
Prinsen  skulde  have  været  Brevbringeren,  blev  han 
ogsaa  blandet  ind  i  Sagen,  men  ved  Kongens  Imøde- 
kommenhed led  han  ikke  direkte  noget  ved  den  al- 
mindelige Misstemning;  han  ansøgte  dog  om  at  for- 
flyttes fra  de  vanskelige  Forhold  ved  Mobil-Divisio- 
nen  og  ansattes  ved  sin  Svigerfaders  Stab  som  Chef 
for  denne.  Disse  Modgangsdage  toge  svært  paa  den 
28aarige  Prins,  og  det  mærkelige  var,  at  han  aldrig 
har  omtalt  disse  Tildragelser  overfor  sine  Børn. 


XI 

Nogle   Maaneder  efter  Prinsens  Tilbagekomst  til 
Louisenlund  fødte  Prinsessen  sin  første  Søn  den  30. 

September  1813,  ved  Daaben  kaldet  Carl,  til  stor 
Glæde  for  hele  Familien. 

I  Slutningen  af  November  vare  de  forenede  Sven- 
skere og  Russere  allerede  i  Nærheden  af  Rendsborg. 
Prinsen  havde  nogle  Rekognosceringsture  at  udføre, 
men  ellers  intet  under  Vaabenstilstanden,  der  blev 
forlænget  til  den  5.  Januar. 

Den  4.  Januar  1814  indskibede  Prinsen  sig  for  i 
Middelfart  at  støde  til  Kongen,  som  her  imidlertid 
havde  samlet  Tropperne.  Prinsessen  efterlodes  hos 
sin  Moder  paa  Gottorp,  hvor  Kosakkerne  allerede 
den  5.  om  Natten  indfandt  sig  for  at  undersøge  de  i 
Slottet  værende  Magasiner,  uden  at  de  forulempede  no- 
gen af  Beboerne.  Den  26.  Januar  genforenedes  det  prin- 
selige Par,  og  dermed  var  den  sørgelige  Tid  til  Ende. 

Af  Krigsbegivenhedernes  Gang  skal  blot  anføres, 
at  Landgreve  Carls  Søn,  Frederik  af  Hessen,  Prin- 
sens Svoger,  fik  Overkommandoen  over  den  danske 
Mobil-Division.  Carl  Johan,  der  særlig  havde  Tan- 
ken om  at  vinde  Norge  ved  Kampe  i  Holsten,  vendte 
sig  mod  Danmark.  Prinsen  af  Hessen  satte  alt  ind 
paa  at  komme  til  Rendsborg,  hvilkel  ogsaa  lykkedes 
ved  den  heldige  Træfning  ved  Sehested  den  10.  De- 
cember 1813.  Prinsen  af  Holsten-Beck,  der  var  at- 
tacheret sin  Svigerfaders  Stab,  sendtes  til  Rendsborg 
for  at  lede  Forsvaret  af  Byen  og  for  at  afvise  Ko- 
sakpatrouiller.  Vaabenstilstanden  med  Sverrig  kom 
nu   i   Stand,   men    Rustningerne  fortsattes  desuagtet. 


15 

Den  ovennævnte  Situation,  at  Frederik  VI  samler 
Armeen  paa  Fyen,  indtræder  nu;  efter  Kongens  Øn- 
ske indtraf  Landgreven  og  Prinsen  af  Holsten-Beck 
paa  Fyen  og  fulgte  saa  Kongen.  De  vare  begge  til- 
stede hos  ham  og  bleve  Vidner  til  Underskrivelsen 
af  den  sørgelige  Fred  i  Kiel  den  14.  Januar  1814, 
hvorved  Kongen  afstod  Norge  til  Sverrig,  og  ligeledes 
da  han  indtraadte  i  Koalitionen  mod  Frankrig  og 
lovede  at  stille  10000  Mand  til  Disposition. 

Prins  Christians  Optræden  i  Norge  tvang  Kongen 
til  at  mobilisere  paa  Fyen,  i  Jylland  og  i  Hertug- 
dømmerne for  at  kunne  være  forberedt  paa  et  An- 
greb fra  Sverrig,  og  i  Spidsen  for  disse  Tropper  stil- 
ledes Prins  Frederik  af  Hessen  og  under  ham  Prin- 
sen af  Holsten-Beck,  der  i  den  Anledning  indfandt 
sig  i  Rendsborg,  glad  over  igen  at  have  faaet  en 
aktiv  Virksomhed,  hvilket  man  særlig  kan  læse  i 
hans  private  Breve  til  Landgreven.  Om  sine  Rekog- 
nosceringsrejser  under  vore  Troppers  stadige  Tilbage- 
gang samt  om  de  slet  organiserede  Forplej ningsfor- 
hold  udtaler  Prinsen  sig  i  Breve  fra  Rendsborg  da- 
terede i  Juni  og  Juli  1814,  hvoraf  det  fremgaar,  hvor 
klar  hans  personlige  Opfattelsesevne  var. 

I  Norge  havde  Prins  Christian  tvungen  af  Om- 
stændighederne nedlagt  Norges  Krone  og  derved  bi- 
lagt Fjendtlighederne  med  Sverrig  og  Rusland.  Den 
12.  August  tiltraadte  England  Ratifikationen  af  Kieler- 
Freden.  Den  26.  August  sluttedes  Fred  med  Preussen, 

og  for  endelig  at  opnaa  det  samme  med  Rusland 
rejste  Frederik  VI  personlig  den  5.  September  til 
Wien  for  ved  Kongressen  at  tale  sin  egen  Sag. 

XII 

Prinsen  af  Holsten-Beck  tog  imidlertid  tilbage  til 
Rendsborg  og  indtraf  i  Juli  med  sin  Familie  til 
Louisenlund,  hvor  han  forblev,  indtil  han  i  Septem- 
ber af  Kongen  fik  Befaling  til  at  rejse  til  Wien  og 
undervejs  søge  at  træffe  sammen  med  Kejser  Alexan- 
der for  om  mulig,  ved  Overrækkelse  af  en  Haand- 
skrivelse  fra  Frederik  VI,  at  stemme  ham  mildere 
inden  hans  Ankomst  til  Wien ;  derefter  skulde  Prin- 
sen slutte  sig  til  Kongens  Følge  under  dennes  Ophold 
i  Wien.  Den  Tillid,  som  Frederik  VI  herved  viste 
Prinsen,  glædede  ham  i  høj  Grad,  og  fra  denne 
Periode  findes  der  meget  udførlige  Optegnelser  ved- 
rørende saavel  Forhandlingernes  Gang  som  de  Per- 
sonligheder, han  fik  Lejlighed  til  at  trætTe  sammen 
med. 

Efter  en  tung  Afsked  fra  sin  Familie  rejste  Prin- 
sen, saaledes  at  han  den  8.  September  var  i  Berlin 
og  fortsatte  over  Dresden  og  Prag  til  Brunn,  hvor 
han  ankom  den  16.  September.  Kejser  Alexander 
kom  først  den  23.  September;  uagtet  den  alminde- 
lige Konfusion  opnaaede  Prinsen  dog  Foretræde  hos 
Kejseren,  overbragte  ham  personlig  Kongens  Brev 
samt  fik   udtalt  sig  for  ham,   saa   at   han  mente  at 

have  opnaaet,  at  Kejseren  var  bleven  gunstigt  stemt. 
Derefter  fortsatte  Prinsen  sin  Rejse  til  Wien. 

Af  hans  Breve  herfra  mærkes,  at  han  nærer  Sym- 
pati for  Kejser  Frants,  medens  han  med  sj^nlig  Uvilje 
omtaler  Kejser  Alexander;  man  hører,  hvorledes  Fre- 
derik VI  viser  ham  den  Ære  altid  at  have  ham  hos 
sig,  og  han  roser  i  høj  Grad  Kongens  Optræden, 
uden  hvilken  Danmarks  Tilstedeværelse  neppe  var 
bleven  respekteret.  De  følgende  Breve  udtale  afveks- 
lende Haab  og  Skuffelse  under  det  politiske  Virvar 
ved  Kongressen. 

Den  23.  Oktober  fødte  Prinsessen  sin  anden  Søn, 
Frederik,  hvilken  Efterretning  glædede  Hertugen  meget 
og,  som  man  mærker,  knyttede  hans  Tanker  og  Længs- 
ler mere  til  og  efter  Gottorp. 

Som  Bevis  paa,  hvorledes  man  bedømte  de  for- 
skellige fyrstelige  Personligheder,  anførte  han:  Kon- 
gen af  Danmark  tænker  for  alle;  Kejseren  af  Rusland 
elsker  for  alle;  Kongen  af  Preussen  tier  for  alle; 
Kongen  af  Bayern  taler  for  alle;  Kongen  af  Wur- 
temberg  spiser  for  alle.  Brevet  af  18.  November  inde- 
holder den  lykkelige  Efterretning  om  Fredsunder- 
skrifterne  den  16.  November  mellem  Danmark  og 
Rusland.  Brevet  af  25.  November  omhandler,  hvor- 
ledes Diskussionen  om  Landenes  Fordeling  føres,  og 
hvorledes  Forholdet  mellem  Fyrsterne  bliver  mere 
spændt.  Under  13.  December  ses  Udsigterne  til  Af- 
slutning paa    Kongressen   endnu   temmelig  Qerntlig- 

gende,  men  Prinsen  haaber  dog  paa  i  Januar  at 
kunne  være  hjemme. 

Brevene  af  9.  og  23.  Januar  1815  omhandle  de 
fortsatte  ForhandHnger,  og  under  den  20.  Februar 
hedder  det,  at  Udsigterne  for  Afslutningen  endnu 
ikke  ere  til  at  overse.  Imidlertid  gav  Kongen  Prinsen 
Tilladelse  til  at  rejse  til  Italien,  men  3  Uger  efter 
havde  Napoleon  forladt  Elba,  og  da  han  erfarede  denne 
Nyhed,  vendte  han  straks  tilbage  til  Kongen  i  Wien. 
Den  16.  April  meddeler  han  Landgreven,  at  Kongen 
paa  Officerskorpset  i  Rendsborgs  Bøn  har  udnævnt 
ham  til  Oberst  og  Chef  for  det  oldenborgske  Regi- 
ment. Den  13.  Maj  underretter  Prinsen  Landgreven 
om,  at  Kongen  har  besluttet  at  forlade  Wien.  Den 
23.  Maj  gensaa  han  endelig  sin  Familie  i  Louisen- 
lund,  og  den  24.  Maj  kom  Kongen  til  Gottorp,  hvor- 
fra han  efter  en  begejstret  Modtagelse  den  26.  Maj 
rejste  til  København. 

Napoleons  Tilsynekomst  afbrød  enhver  Uenighed 
paa  Kongressen,  og  den  13.  Maj  lovede  samtlige  Fyr- 
ster hinanden  at  staa  fast  mod  Napoleon,  og  Frede- 
rik VI  gik  ind  paa  at  slutte  sig  med  15000  Mand  til 
de  AlHerede.  Den  19.  Juni  udstedtes  en  Parolbefaling, 
ifølge  hvilken  Prinsen  af  Hessen  fik  Overkomman- 
doen over  dette  Korps  for  i  Nederlandene  at  støde 
til  Wellingtons  engelske  Hær.  Korpset  kom  kun  til 
Bremen,  da  Waterloo-Slaget  havde  gjort  Ende  paa 
Krigen,   og  vendte  i   November  tilbage  til   Holsten. 

Det  oldenborgske  Regiment,  hvis  Chef  Prinsen  af 
Holsten-Beck  var,  var  ogsaa  tildelt  dette  Korps,  saa- 
ledes  at  Opholdet  for  Prinsen  paa  Louisenlund  kun 
blev  af  meget  kort  Varighed,  da  han  allerede  i  Juli 
forlod  Rendsborg.  Den  21.  August  mødtes  Prinsen 
og  Prinsessen  i  Bremen,  hvortil  Prinsen  begav  sig 
fra  sit  Kvarter.  Prinsessen  beklagede  kun,  om  end 
det  havde  været  en  Slags  Feltliv,  at  Besøget  havde 
varet  saa  kort,  4 — 5  Dage.  Imidlertid  blev  Freden 
endelig  sluttet  den  20.  November  1815,  og  da  det 
oldenborgske  Regiment  ikke  skulde  deltage  i  den 
lange  Okkupation  i  5  Aar,  marscherede  det  hjem; 
og  Prinsen  indtraf  efter  14  Maaneders  Fraværelse, 
fraregnet  den  Maanedstid  efter  Wienerrejsen,  i  Slut- 
ningen af  November  atter  til  den  huslige  Arne  paa 
Gottorp. 

XIII 

Forandringer  i  Prinsens  vanlige  Liv  bragte  Regi- 
mentchefs-Posten ikke;  om  Sommeren  beboedes  sta- 
dig Louisenlund  og  om  Vinteren  Gottorp;  i  Rends- 
borg  havde  Prinsen  en  Lejlighed,  hvor  han  højt 
regnet  kun  forblev  2  Dage  om  Ugen  for  at  besørge 
Tjenestesager,  saaledes  at  han  for  det  meste  var 
hjemme,  fraregnet  Efteraarsmanøvrerne. 

Den  5.  Januar  1816  fik  Prinsen  paa  Gottorp  plud- 
selig Underretning  om,  at  hans  Fader  var  meget  syg, 
ramt   af  et   Slagtilfælde,   og   rejste   derfor  til   ham   i 

Wellingsbuttel.  Om  end  Hertugen  endnu  levede  nogle 
Maaneder,  var  han  dog  svækket  saavel  aandeligt  som 
legemligt  og  døde  under  et  nyt  Slagtilfælde  den  24. 
Marts.  Da  Faderens  Papirer  ved  tilstødte  ulykkelige 
Omstændigheder  forefandtes  i  den  største  Uorden, 
havde  den  nye  Hertug  en  meget  vanskelig  Tid,  inden 
Forholdene  ved  Arven  og  Betaling  af  Kreditorerne 
kom  i  Orden.  Sin  Moder  støttede  han  i  disse  tunge 
Aar  som  en  kærlig  Søn  og  fik  hende  endeHg  til  at 
flytte  til  det  i  Nærheden  af  Gottorp  liggende,  siden 
forsvundne  Bjelkeske  Palais,  hvor  hun  forblev  til  sin 
Død.  —  Den  10.  April  1816  fødte  Hertuginden  paa 
Gottorp  sin  3.  Søn,  ved  Daaben  kaldet  Vilhelm. 

I  1817  gæstede  Kongen  og  Dronningen  Louisen- 
lund  under  deres  Rejse  til  Slesvig,  og  fra  den  Tid 
stammer  det  Billede,  der  forestiller  en  Karruselridning, 
hvori  saavel  Kongen  som  Hertugen  deltog.  Hertug- 
inden var  en  kærlig  og  opofrende  Moder,  og  særlig 
laa  Børnenes  Religionsundervisning  hende  paa  Hjerte, 
hvorfor  hun  personlig  gennemgik  Begyndelsesgrun- 
dene heri  med  dem  alle. 

I  1818  blev  Hertugen  udnævnt  til  Generalmajor, 
en  Charge,  han  beholdt  til  sin  Død.  Den  8.  April 
fødte  Hertuginden  igen  en  Søn,  kaldet  Christian, 
hvem  Prins  Christian,  senere  Christian  VHI,  holdt 
over  Daaben.  —  I  Sommerens  Løb  besøgte  Kongen 
og  Dronningen  atter  Louisenlund,  og  i  Juh  rejste 
Hertugen  til  Paris  for  hos  sin  Svoger  Prins  Frederik 

af  Hesseii  at  tilse  vore  Tropper,  der  laa  der,  saa- 
velsom  de  fremmede  Magters  Okkupationsarmeer. 
Den  20.  August  ankom  han  og  beretter  i  sit  første 
Brev  om  sit  Besøg  hos  Louis  XVIII,  og  i  de  efter- 
følgende omtaler  han  Ludvigsdagen  og  de  liermed 
følgende  Fester  i  Versailles,  som  han  bivaanede,  samt 
alt  hvad  der  har  vakt  hans  Opmærksomhed.  Den 
8.  September  rejste  han  til  Lewarde  for  at  overvære 
Manøvrerne  mellem  de  danske,  engelske,  hannoveran- 
ske  og  sachsiske  Tropper.  Den  11.  overværede  han 
Russernes  Manøvrer  ved  Maubeuge,  og  den  12.  til- 
traadte  han  Hjemrejsen  over  Cassel;  fra  Frankfurt 
besøgte  han  Kurfyrsten  af  Hessen  i  Wilhelmsbad, 
hvor  han  traf  sin  Svigerfader,  og  den  27.  September 
ankom  han  til  Louisenlund  efter  at  have  mødt  sin 
Hustru  samme  Formiddag  i  Rendsborg. 

I  Sommeren  1819  ledsagede  Hertugen  sin  Sviger- 
fader til  Cassel;  paa  en  Afstikker  til  Ems  traf  han 
Prins  Christian  og  Prinsesse  Caroline  Amalie,  som 
opholdt  sig  der.  Prinsessen  skulde  bruge  en  Druekur, 
og  Prins  Christian  og  Hertugen  bleve  enige  om  al 
benytte  denne  Tid  til  i  Fællesskab  at  rejse  til  Schweiz. 
I  Frankfurt  traf  de  Landgreve  Frederik  med  hans  3 
Døtre,  af  hvilke  den  ældste  Prinsesse  Louise  gjorde 
et  godt  Indtryk  paa  ham.  Rejsen  begyndte  den  6. 
September,  og  Brevene  til  Hertuginden  viser,  hvor 
meget  den  interesserede  ham  og  da  særlig  Opholdet 
i    Genf;    ligeledes    omtaler   han,    hvorledes   han   har 

søgt  en  Opdrager  til  sine  Sønner,  som  han  mener 
engang  i  Fremtiden  at  kunne  bruge.  I  Oktober 
naaede  han  igen  Cassel,  hvor  han  skiltes  fra  Prins 
Christian  for  atter  at  besøge  sin  Svigerfader,  og  i 
Slutningen  af  Oktober  indtraf  han  i  sit  Hjem. 

XIV 

I  Sommeren  1820  foretog  Hertugen  og  Hertug- 
inden i  Fællesskab  en  fornøjelig  Udflugt  fra  Louisen- 
lund  til  Bothkamp  i  Holsten,  som  en  Hr.  von  Bulow 
ejede.  Den  18.  November  fødte  Hertuginden  sin  3. 
Datter  Louise,  der  særlig  blev  hende  til  Trøst,  da  de 
ældre  Døtre  senere  forlode  hende. 

I  Sommeren  1821  gjorde  Enkehertuginden  en  Rejse 
til  Schlesien,  og  Hertugen  besluttede  at  gøre  en  for- 
ceret Rejse  til  Berlin  for  at  overraske  sin  Moder; 
han  skulde  nemlig  være  tilbage  i  Anledning  af  en 
stedfindende  Revue.  I  Slutningen  af  Juli  rejste  Her- 
tugen paa  nogle  Uger  til  København,  hvorfra  der 
atter  findes  en  Del  Breve,  som  omhandle  Besøg  hos 
Kongen  paa  Frederiksberg  og  hos  Prins  Christian 
paa  Sorgenfri  samt  en  Del  private  Steder.  Efter  paa 
Hjemrejsen  at  have  aflagt  Besøg  fra  Nyborg  paa 
Juelsberg  samt  paa  Augustenborg  ankommer  han 
den  20.  August  til  Louisenlund. 

■  I  Sommeren  1822  rejste  Hertugen  atter  til  Køben- 
havn for  at  bivaane  Manøvrerne  og  Revuen,  og  fra 
denne   Rejse     findes     ogsaa    dagboglignende    Breve. 

Manøvrerne  holdtes  som  Regel  saaledes,  at  Kongen 
førte  det  ene  Parti  og  en  af  Prinserne  det  andet. 
Den  10.  Oktober  afsluttedes  med  en  saakaldt  Dyre- 
havemanøvre; derefter  tilbragte  Hertugen  en  8  Dage 
paa  Jagtture  med  Prins  Christian  og  vendte  saa  i 
de  første  Dage  af  November  hjem  til  Gottorp.  Her 
var  imidlertid  Søsteren  Prinsesse  Frederike  indtruffen, 
med  hvem  der  tilbragtes  en  fornøjelig  og  behagelig 
Vinter  særlig  med  Kaneture  over  Isen  paa  Slien  til 
Louisenlund.  Prinsessen  forblev  hos  sin  Moder  med 
sine  Døtre  endnu  den  paafølgende  Sommer. 

XV 

I  det  næstfølgende  er  indflettet  nogle  af  Prinsesse 
Frederikes  Optegnelser,  af  hvilke  jeg  kun  vil  anføre, 
at  hun  var  født  den  13.  December  1780  i  Stargardt 
i  Pommern,  hvor  hendes  Fader  den  Gang  laa  i  Gar- 
nison. Hun  rejste  en  Del  med  sine  Forældre  og  traf 
i  Schlesien  Friherre  von  Richthofen,  som  hun  ægtede 
i  Februar  1800  og  med  hvem  hun  havde  7  Rørn,  af 
hvilke  de  tre  døde  som  smaa.  I  Februar  1808  døde 
hendes  Mand  af  Rrystsyge.  Efter  at  have  rejst  sig 
noget  efter  det  Knæk,  Sorgen  havde  foraarsaget,  le- 
vede hun  kun  for  sine  Rørn.  Hun  var  meget  religiøs 
og  havde  som  Følge  heraf  haabet  paa  større  Trøst 
i  den  katolske  Kirke,  som  hun  derfor  i  c.  20  Aar 
bekendte  sig  til,  indtil  hun  atter  gik  over  til  den 
evangeliske   Kirke,  i  hvis  Skød  hun  den  19.  Januar 

1862  døde.  Hun  havde  et  ypperligt  Helbred,  men 
led  meget  ved,  at  saa  mange  af  hendes  Paarørende 
døde.  Hun  gik  bort  under  et  Anfald  af  la  Grippe, 
omgiven  af  sine  Kære.  Hun  ligger  begraven  paa 
Brødremenighedens  Kirkegaard  i  Gnadenberg. 

XVI 

Vinteren   1823   forløb   stille  og  rolig  paa  Gottorp. 

Om  Sommeren  1824  aflagde  Kongen  og  Dron- 
ningen atter  Besøg  paa  Louisenlund,  og  derpaa  fore- 
tog Hertugen  i  Juli  en  længere  Rejse  i  Udlandet  for 
at  overvære  de  preussiske  Manøvrer  i  Schlesien;  ved 
samme  Lejlighed  benyttede  han  Tiden  til  at  besøge 
sin  Søster.  Den  19.  Juli  afrejste  han  hjemmefra  og 
ankom  til  Berlin,  hvor  han  traf  sin  gamle  Ven  Ar- 
nold, den  tidligere  Forstander  for  Ridderakademiet, 
der  nu  var  74  Aar  gammel.  Han  gensaa  med  Glæde 
Akademiet  med  alle  Minderne  fra  hans  tidligere  Op- 
hold. Hele  August  og  Halvdelen  af  September  gik 
med  militære  Øvelser,  og  Hertugen  udtaler  i  sine 
Breve  Glæden  over  at  træffe  saa  mange  gamle  Be- 
kendte. Øvelserne  havde  tiltrukket  en  Del  fyrstelige 
Gæster,  som  han  fik  Lejlighed  til  at  gøre  Bekendt- 
skab med,  men  Hertugen  mente  dog,  at  der  var  for 
mange  tilstede.  Den  15.  September  vare  Øvelserne  til 
Ende,  hvorefter  han  den  20.  September  overværede 
sin  Nieces  Bryllup  med  General  Natzmer  og  sluttelig 
tilbragte  nogle  rolige  Dage  hos  sin  Søster  paa  Kohl- 

hohe,  forinden  han  den  8.  Oktober  tilfreds  vendte 
hjem  til  Gottorp. 

Her  havde  man  med  Længsel  set  hans  Hjemkomst 
i  Møde,  da  Hertuginden  ventede  sin  Nedkomst,  og 
den  14.  Oktober  forløstes  hun  endelig  med  sit  8. 
Barn  og  5.  Søn,  som  under  Daabshandlingen  blev 
baaren  af  Prinsesse  Caroline  Amalie  og  blev  kaldt 
Julius  efter  sin  Tante  Julie  af  Hessen. 

Vinteren  1824 — 25  forløb  behagelig  for  dem  alle, 
idet  de  modtog  Besøg  af  forskellige  Venner  og  Be- 
kendte. 

I  Sommeren  1825  gentog  Kongen  og  Dronningen 
deres  Besøg  paa  Louisenlund  (dette  blev  Dronningens 
sidste  Besøg,  om  end  hun  levede  til  1852).  Da  Slottet 
Glyksborg  var  blevet  ledigt  ved,  at  Hertuginden 
af  Brunsvig-Bevern,  Enke  efter  den  sidste  Hertug  af 
Glyksborg,  var  død  1824,  beredte  Frederik  VI  Her- 
tugen en  ganske  særlig  Glæde,  idet  han  overdrog 
sin  Svoger  dette  Slot  som  kongeligt  Len  og  med  den 
Bestemmelse,  at  Slottet  en  Gang  med  Tiden  skulde 
blive  Hertugindens  Enkesæde.  Kongen  viste  Hertugen 
en  personlig  Anerkendelse  ved  at  give  eller  overdrage 
ham  et  dansk  Slot,  saa  at  han  kunde  føre  dettes 
Navn  og  føle  sig  mere  hjemme  i  Danmark  end  ved 
at  føre  Navnet  Beck  efter  et  for  lang  Tid  siden  solgt 
Slot  i  Udlandet. 

Kort  efter  Kongeparrets  Afrejse  besøgte  de  alle 
Glyksborg  for  at  tage  det  i  Besiddelse  og  bleve  smukt 

modtagne  af  Egnens  Beboere,  men  Hertuginden  blev 
alligevel  vemodig  stemt  ved  Tanken  om  først  at  skulle 
miste  sin  Gemal,  inden  denne  henrivende  Plet  skulde 
blive  hendes  Enkesæde.  —  Den  5.  December  fødtes 
den  6.  Søn  og  9.  Barn,  kaldet  Hans  efter  Hans  den 
Yngre,  Slottets  Opfører. 

xvn 

I  1826  stillede  Frederik  VI  Hertugen  en  Opgave, 
som  viser,  hvor  stor  Tillid  Kongen  nærede  til  sin 
Svoger,  og  som  denne  modtog,  idet  han  selv  følte 
Betydningen  af  og  Vanskeligheden  ved  den,  nemlig 
som  Opdrager  og  Vejleder  at  skulle  følge  Prins  Fre- 
derik Carl  Christian,  senere  Kong  Frederik  VH,  paa 
en  Udenlandsrejse  til  Genf.  Da  Hertugen  selv  havde 
Sønner  at  opdrage,  tillod  Kongen  ham,  naar  han  i 
Genf  havde  sat  Prinsens  Uddannelse  i  Gang,  at  vende 
hjem  for  senere  at  rejse  ned  igen  og  tilse,  om  Alt 
gik  efter  Ønske.  Sine  Sønners  Opdragelse  overlod 
Hertugen  til  Landgrevens  Adjutant  Major  Krohn,  der 
særlig  udmærkede  sig  ved  sine  grundige  militære 
og  matematiske  Kundskaber. 

I  Maj  1826  rejste  Hertugen  til  København  for 
at  bivaane  Prins  Frederiks  Konfirmation,  var  en 
kort  Tid  atter  paa  Gottorp  for  senere  at  modtage 
Prins  Frederik  i  Kiel  og  rejste  saa  med  ham  og 
hans  Følge,  bestaaende  af  Greve  Rantzau-Breiten- 
burg  og   Major  Ewald,  gennem  Italien  til  Schweiz. 

I  Slutningen  af  September  kom  de  til  Genf,  hvor 
Hertugen  forblev  til  Midten  af  Oktober  for,  efter  at 
have  reguleret  Prinsens  Undervisning  og  ordnet  den- 
nes daglige  Liv  og  Omgang  samt  overladt  den  videre 
Opsigt  med  Prinsen  til  Greven  og  Majoren,  at  til- 
træde Hjemrejsen  til  Gottorp,  hvor  han  indtraf  den 
24.  Oktober  til  Glæde  for  sig  og  sine  efter  5  Maa- 
neders  Fraværelse.  Fraregnet  en  kortere  Tid,  Her- 
tugen tilbragte  i  København  for  efter  Kongens  Ønske 
at  afgive  Beretning  vedrørende  Prins  Frederik,  til- 
bragte han  hele  Vinteren  kun  helliget  sin  Familie. 

I  April  1827  bleve  hans  ældste  Døtre  Marie  og 
Frederike  konfirmerede  af  Generalsuperintendent  Ad- 
ler, og  om  Sommeren  aflagde  Kongen  atter  sit  van- 
lige Besøg  paa  Louisenlund.  I  Juli  afrejste  Hertugen 
efter  Frederik  VI's  Ønske  igen  til  Genf  for  at  tilse 
Prins  Frederiks  Undervisning  og  Opdragelse.  Under- 
vejs aflagde  han  Besøg  i  Erfurt  hos  den  preussiske 
General  von  Natzmer,  i  Weimar  hos  Storfyrstinde 
Maria  Paulowna,  i  Friederichsruh  hos  sin  Hustrus 
Kusine  Hertuginden  af  Gotha,  fra  Frankfurt  a.  M. 
hos  den  gamle  Landgreve  Frederik  af  Hessen  paa 
Rumpenheim.  Den  6.  August  ankom  han  til  Basel, 
hvor  Prins  Frederik  og  dennes  Ledsagere  vare  rejste 
ham  i  Møde.  Den  10.  August  naaede  de  Genf,  men 
Hertugen  foretrak  denne  Gang  at  bo  for  sig  selv.  I 
sine  Breve  til  Hertuginden  siger  han  om  Prinsen,  at 
denne  i  Ydre  virkelig  har  vundet,   og  at  han  synes 

mindre  barnlig  i  sin  Optræden  end  Aaret  før;  Prin- 
sens Ledsagere  roser  lian  ubetinget  for  Varetagelsen 
af  deres  vanskelige  Hverv. 

En  lille  Tildragelse,  som  hændte  Hertugen  per- 
sonligt, var  et  Sammentræf  med  hans  gamle  Gouver- 
nante  Fru  Rousset,  som  han  i  26  Aar  ikke  havde 
set,  og  det  var  til  Glæde  for  dem  begge;  uagtet  Fruen 
var  76,  kunde  hun  dog  erindre  en  Del  Episoder. 

Den  31.  August  tiltraadte  Hertugen  Hjemrejsen, 
ledsaget  af  Prinsen  og  de  to  Herrer  til  Lausanne,  og 
indtraf  i  September  til  Louisenlund,  hvorfra  han 
straks  maatte  begive  sig  til  København  for  at  afgive 
Beretning  til  Kongen.  Opholdet  her  blev  længere 
end  ventet,  thi  Kongen  bad  ham  overvære  Manøv- 
rerne, og  Dronningen  bad  ham  endnu  at  forblive 
hendes  Fødselsdag  den  28.  Oktober,  og  Prins  Chri- 
stian indbød  ham  til  at  deltage  i  Jagterne  paa  Jægers- 
pris, saaledes  at  han  først  den  L  November  kunde 
tiltræde  Hjemrejsen. 

Den  3.  November  indtraf  Hertugen  til  Glyksborg, 
hvor  han  sammen  med  sin  Hustru  forblev  den  4. 
over  hos  Enkehertuginden  for  den  5.  at  indtræffe  i 
Gottorp,  haabende  paa  at  faa  en  hyggelig  og  fredelig 
Tid,  som  han  saa  længe  havde  længtes  efter.  Men 
et  meget  føleligt  Slag  forst5''rrede  snart  Lykken,  idet 
Enkehertuginden  den  17.  December  i  en  Alder  af 
71  Aar  døde  af  Vattersot  i  Brystet  efter  kun  korte 
Lidelser.     Hun  blev   bisat  Juleaftens  Dag  i  Sønder- 

borg  Slotskirkes  Gravhvælving  ved  Siden  af  sin  Ge- 
mal, dybt  savnet  af  sin  eneste  Søn,  der  længe  ikke 
kunde  forvinde  Tabet  af  sin  Moders  kærlige  Hjerte. 

Vinteren  1828  forløb  i  Stilhed  paa  Gottorp.  Først 
paa  Sommeren  fik  de  Besøg  af  Prinsen  af  Hessen- 
Philippsthal,  der  var  en  god  Ven  af  Hertugen,  og 
senere  af  Enkehertuginden  af  Gotha,  der  forblev  til 
Oktober.  Kort  herefter  flyttedes  for  Vinteren,  og 
noget  senere  ankom  Prins  Christian  til  Louisenlund, 
for  der  at  modtage  sin  hjemvendende  Søn  Prins  Fre- 
derik, der  havde  faaet  en  begejstret  Modtagelse  lige 
fra  Altona.  Hertugen  havde  ogsaa  indfundet  sig  med 
sine  ældste  Sønner.  Den  22.  Oktober  aflagdes  et 
Besøg  paa  Gottorp  hos  Hertuginden,  og  den  23.  Ok- 
tober rejste  Prinsen  med  sin  Fader  til  København. 
Den  1.  November  holdt  Prins  Frederik  Bryllup  med 
Prinsesse  Vilhelmine,  og  hertil  var  Hertugen  ogsaa 
indtruffen.  Hertugen  »har  aldrig  forudsagt  nogen 
lykkelig  Udgang  af  dette  Ægteskab,  og  han  har  be- 
klaget den  unge  Prinsesses  Skæbne,  for  hvem  han 
interesserede  sig  levende«.  Hertugen  rejste  kort  efter 
tilbage  for  at  bivaane  sin  Svigerfaders  70-Aars  Jubi- 
læum som  Militær. 

Paa  dette  Tidspunkt  traadte  den  Udsigt  Hertugen 
for  Øje  at  maatte  skilles  fra  en  af  sine  Døtre,  idet 
han  havde  erfaret,  at  Kejseren  af  Brasilien  havde 
sendt  en  Gesandt  paa  sine  Vegne  for  at  anmode  om 
en  af  Hertugens  Døtre.    For  ikke  senere  at  bebrejde 

sig  noget  fremstillede  han  Sagen  klart  for  sine  Døtre 
og  fremhævede  særlig  Fordelene,  men  begge  renon- 
cerede, idet  de  skriftlig  maatte  opgive  Bevæggrunden. 
Hertugen  saavel  som  Hertuginden  vare  selvfølgelig 
glade  over  Udfaldet.  —  Den  22.  December  1828  fødte 
Hertuginden  sit  tiende  og  sidste  Barn,  ved  Daa- 
ben  kaldet  Nicolaus;  det  havde  nær  kostet  hende 
Livet. 

I  Juni  1829  besøgte  Kongen  Louisenlund  ledsaget 
af  sin  ældste  Datter  Kronprinsesse  Caroline  og  hen- 
des Forlovede  Prins  Ferdinand  (senere  Arveprins,, 
der  døde  i  1863).  I  Juli  rejste  Hertugparret  ledsaget 
af  deres  Børn  til  Christiansfeld;  herfra  vendte  Her- 
tuginden og  hendes  Døtre  tilbage,  medens  Hertugen 
og  Sønnerne  rejste  over  Vejle  og  Boller  til  Bj^gholm 
paa  Besøg  hos  Kammerherre  Thygeson  og  videre  til 
Middelfart,  hvorfra  Sønnerne  sendtes  hjem  under 
Ledsagelse  af  deres  Lærer  Forchhammer,  medens 
Hertugen  rejste  til  København  og  bivaanede  Kron- 
prinsessens Bryllup  den  1.  August.  Opholdet  blev  ikke 
af  lang  Varighed,  da  Forholdene  i  den  kongelige  Fa- 
milie vare  saa  lidt  tiltalende  efter  Rivningerne  mel- 
lem Prins  Frederik  og  Prinsesse  Vilhelmine,  hvad 
Hertugen  forresten  havde  forudset,  og  allerede  i  Mid- 
ten af  August  indtraf  han  paa  Louisenlund,  for  al- 
drig mere  at  gense  København. 


31 


XVIII 


Aaret  1830  (Hertugens  sidste  Leveaar)  begyndte 
med  den  sørgelige  Efterretning,  at  Prinsesse  Caroline 
var  bleven  aldeles  forbrændt,  men  hun  kom  sig  dog 
fuldstændig,  om  end  vansiret  for  Livet,  saa  at  hun 
i  Sommerens  Løb  sammen  med  Prins  Ferdinand 
kunde  rejse  til  Louisenlund  og  paa  Hjemvejen  af- 
lægge et  Par  Dages  Besøg  paa  Glyksborg.  I  Okto- 
ber drog  Hertugen  til  Gottorp,  og  kort  efter  ind- 
traadte  her  alvorlige  Tider,  som  meget  beskæftigede 
Hertugens  Sind. 

Den  i  dette  Aar  udbrydende  belgiske  Revolution, 
der  endte  med  Kongeriget  Belgiens  Uafhængighed, 
truede  den  Gang  med  at  sætte  hele  Europa  i  Brand, 
og  endskønt  Arnestedet  laa  fjernt  borte,  kunde  Dan- 
mark ikke  blive  upaavirket  af  den.  Frederik  VI, 
der  siden  1815  for  Holstens  og  Lauenborgs  Vedkom- 
mende var  Medlem  af  det  tyske  Forbund ,  maatte 
finde  sig  i  dettes  Beslutninger,  og  som  Følge  af  en 
Forbundsbeslutning  af  14.  December  1830  maatte  han 
svare  sit  Kontingent  til  Forbunds-Armekorpset.  Meget 
forstaaeligt  var  denne  Sag  særdeles  pinlig  for  Kongen, 
men  han  vilde  ikke  vægre  sig  ved  sine  Forpligtelser 
som  Forbunds-Medlem  og  overgav  derfor  Komman- 
doen over  det  danske  Korps  til  Hertugen,  til  Bero- 
ligelse for  sig  selv,  da  denne  var  en  paalidelig  dansk 
Undersaat,  og  til  Glæde  for  Hertugen.    Men  allerede 

i  Januar  1831  var  enhver  Udsigt  for  Tropperne  til 
at  komme  afsted  lukket. 

I  de  sidste  Maaneder  af  1830  havde  Hertugen 
med  Interesse  begyndt  Anlægget  af  en  Have  paa 
Slotsholmen,  men  de  ovennævnte  Begivenheder  gav 
ham  andet  at  tænke  paa.  Under  Planlæggelsen  af 
sine  personlige  Forhold  ved  den  nævnte  Chefskom- 
mando  havde  han  endog  tænkt  paa  at  medtage  sin 
17aarige  Søn  Prins  Carl  som  Galopin  (Melderytter). 
Hans  Bortkommando  gjorde  særlig  Indtryk  paa  Svi- 
germoderen, Landgrevinden;  hun  fik  Brystkrampe, 
da  han  underrettede  hende  derom,  og  omtrent  sam- 
tidig var  ogsaa  Landgreven  meget  utilpas,  saa  at 
Hertugen,  der  havde  tilbragt  Nytaarsaften  i  Rends- 
borg,  maatte  vende  tilbage  om  Morgenen  den  1.  Ja- 
nuar. 

Den  3.  Januar  1831  kom  Underretningen  om,  at 
Marschen  til  Luxemburg  var  bleven  opgivet,  til  Skuf- 
felse for  Hertugen  og  hans  Søn,  men  til  stor  Glæde 
for  Hertuginden.  Desværre  blev  hun  kort  efter  prø- 
vet af  en  tung  Sorg,  idet  Landgrevinden  efter  til- 
tagende Svaghed  udaandede  den  12.  Januar  Kl.  11 
Aften ;  Sorgen  mildnedes  dog  for  hende  ved  den  Del- 
tagelse, Hertugen  viste.  Den  22.  Januar  fandt  Bisæt- 
telsen Sted  Kl.  7  om  Morgenen  i  Slesvig  Domkirke; 
Hertugen  og  hans  4  Sønner  fulgte,  hvorimod  Land- 
greven var  for  gammel  og  svag  til  at  være  tilstede. 
Ved   denne  LejHghed   paadrog  Hertugen  sig  en  For- 

kølelse,  som  han  i  Begyndelsen  forsømte,  men  som 
fik  de  alvorligste  Følger.  Den  29.  Januar  fik  Prins 
Carl  Skarlagensfeber,  som  senere  ogsaa  angreb  den 
yngste  Prins  Nicolaus,  men  hermed  var  det  ikke  Slut 
med  Bekymringerne  og  Ængstelserne. 

Den  3.  Februar  blev  Hertugen  sygere,  og  Tanken 
om  hans  nærforestaaende  Død  beskæftigede  ham 
meget;  herpaa  tyder  en  denne  Dag  skreven  Tilføjelse 
til  hans  Testamenter,  daterede  den  25.,  30.,  31.  Ja- 
nuar 1830.  Da  han  frygtede  at  være  smittet  af  Skar- 
lagensfeberen, lod  han  rede  til  sig  i  sit  eget  Værelse, 
og  Hertuginden  sov  paa  Sofaen  ved  Siden;  paa  Her- 
tugens Ønske  maatte  hun  dog  opgive  denne  Plads 
og  overlade  hans  Pleje  til  Familiens  Veninde  Frøken 
Moltke. 

Den  7.  Februar  havde  han  til  Hertuginden  talt 
om  sin  Død  og  havde  i  kærlige  Ord  trøstet  hende, 
sigende:  »Du  Stakkel,  som  har  saa  tungt  et  Kors 
at  bære«.  Den  8.  Februar  tog  han  den  mest  rørende 
og  kærlige  Afsked  med  hende,  og  fra  nu  af  saa  hun 
ham  kun  i  bevidstløs  Tilstand.  De  følgende  Dage 
hengik  mellem  Frygt  og  Haab.  Den  16.  om  Mor- 
genen syntes  han  noget  bedre  efter  en  rolig  Nat,  men 
snart  efter  kom  der  heftige  Krampeanfald;  man  an- 
vendte Bade,  dog  —  alle  Midler  var  forgæves:  den 
17.  Februar  om  Morgenen  udaandede  han  i  Hertug- 
indens og  6  af  sine  Børns  Nærværelse. 

Med  en  beundringsværdig  Ro  og  Hengivelse  i  sin 

Skæbne  kastede  den  unge  Enkehertuginde  alle  sine 
Sorger  i  Vor  Herres  Haand,  staaende  ene  tilbage  med 
sine  mange  Børn.  Den  Afdødes  Kiste  hensattes  i 
Gottorp  Slotskirke,  hvorfra  den  blev  bisat  i  Slesvig 
Domkirke  den  1.  Marts  under  stor  Deltagelse  fra 
Kongehuset  og  Landet  samt  fra  selve  Byen.  General- 
superintendent Adler,  der  personlig  havde  været  knyt- 
tet til  Familien,  holdt  her  og  senere  ved  Graven  en 
gribende  Tale. 

XIX 

Fremtiden  laa  den  unge  Enke  tungt  paa  Sinde; 
hun  fortvivlede  ikke,  men  byggede  paa  Gud,  plejede 
sin  gamle  Fader  og  fandt  Trøst  i  at  opofre  sig  for 
sine  Børns  Ve  og  Vel.  Med  tungt  Hjerte  overværede 
hun  den  30.  Marts  begge  sine  ældste  Sønners  Kon- 
firmation paa  Gottorp,  og  vanskelig  faldt  kort  efter 
Afskeden  for  hende,  da  de  sendtes  til  Rendsborg  for 
at  begynde  deres  militære  Virksomhed  paa  Skolen; 
Hertug  Carl  blev  Kaptajn  ved  det  oldenborgske  Re- 
giment og  Prins  Frederik  Ritmester  ved  Dragon-Liv- 
regimentet. 

I  Maj  tog  Enkehertuginden  til  Louisenlund,  hvor 
hun,  om  end  iVlt  forekom  hende  saa  vemodigt,  dog 
alligevel  følte  sig  tilfreds.  Sønnernes  Opdragelse  i 
Hjemmet  forestod  efter  Frederik  VI's  Ønske  Major 
Krohn.  I  Sommerens  Løb  aflagde  Kongen  et  Besøg 
hos  Enkehertuginden  for  personlig  at  udtale  Deltagelse 

og  Sorg  over  at  have  mistet  en  god  Ven.  De  to  æld- 
ste Døtre  fulgte  for  en  kort  Tid  Kongen  til  Køben- 
havn, men  vendte  snart  tilbage  til  Louisenlund  med 
Prinsen  af  Hessen-Philippsthal. 

Under  dette  Ophold  blev  Prins  Christians  Frem- 
tid afgjort.  Prins  Philippsthal  var  hans  Formynder 
og  støttede  hans  Ønske  om  at  indtræde  i  Marinen ; 
men  i  Efteraaret  bestemte  Kongen,  at  Prinsen  skulde 
komme  til  København  og  stilles  under  Oberstløjtnant 
Lindes  Opsigt.  I  Oktober  rejste  Prins  Christian  saa, 
ledsaget  af  sin  Broder  Vilhelm  og  Læreren  Forch- 
hammer, til  København  efter  en  tung  Afsked  paa 
Gottorp  og  fandt  en  faderlig  Modtagelse  saavel  af 
Kongen  som  af  Prins  Philippsthal ;  men  han  led  dog 
meget  af  Hjemve,  særlig  da  de  to  ældste  Brødre,  der 
siden  September  ledsaget  af  Major  Krohn  havde  over- 
været Manøvrerne  i  København,  ansatte  ved  Kastels- 
jægerne,  rejste  hjem. 

Vinteren  1831 — 32  forløb  vemodigt  for  Enkehertug- 
inden paa  Gottorp,  til  samme  Tid  som  hun  havde 
den  Glæde  at  have  sine  to  ældste  Sønner  endnu  til- 
dels hos  sig.  Planen  at  sende  dem  til  Genf  for  at 
uddannes  satte  Landgreven  sig  bestemt  imod,  saa- 
ledes  at  da  hun  i  Maj  ledsagede  sin  Fader  til  Louisen- 
lund, maatte  de  henholdsvis  rejse  til  Rendsborg  og 
Itzehoe  for  at  fortsætte  deres  militære  Uddannelse. 
—  I  Løbet  af  Sommeren  vare  de  to  ældste  Døtre 
ifølge  Kongens  Ønske  i  København  i  nogen  Tid,  lige- 

som  de  tre  ældste  Sønner  aflagde  Besøg  hos  ham  i 
Løbet  af  Efteraaret,  hvorved  det  bestemtes,  at  Prins 
Vilhelm  efter  hans  forestaaende  Konfirmation  skulde 
ansættes  ved  Artilleriet.  Prinsen  fik  en  dygtig  Lærer 
i  Løjtnant  Haxthausen,  der  paa  Gottorp  i  Vinteren 
1832 — 33  gav  ham  Undervisning,  hvorpaa  han  efter 
sin  Konfirmation  i  April  udnævntes  til  Kaptajn  i  Ar- 
tilleriet og  gennemgik  Skolen  i  Rendsborg,  boende 
hos  sin  ældste  Broder.  I  Oktober  1833  kom  han  til 
København  for  længere  Tid  og  tilbragte  Vinteren 
1835 — 36  paa  Gottorp,  gennemgaaende  den  derværende 
Kavalleriskole  efter  i  1835  at  have  taget  en  brillant 
Eksamen.  Med  Kongens  Tilladelse  forlod  han  saa 
Tjenesten  for  i  Østrig  i  en  lang  Aarrække  at  er- 
hverve sig  et  fremragende  og  udmærket  Navn  som 
Militær  i  Krig  saavel  som  i  Fred. 

I  1833  var  Kongen  atter  om  Sommeren  paa  Louisen- 
lund  og  blev  her  angreben  af  en  svær  Sygdom,  som 
vakte  alles  Uro  og  Bekymring,  idet  han  var  Døden 
nær,  men  lykkeligvis  kunde  han  den  2.  August  med 
sin  yngste  Datter  Vilhelmine  igen  vende  tilbage  til  Kø- 
benhavn, ledsaget  af  Enkehertugindens  to  Døtre.  Kort 
efter  at  Prinsesserne  vare  vendte  hjem,  aflagde  Prins 
Ferdinand  og  Prinsesse  Caroline  et  Besøg  paa  Louisen- 
lund;  disse  overtalte  Enkehertuginden  til  ledsaget  af 
sin  Datter  Frederike  at  aflægge  et  Besøg  i  København, 
efter  henved  40  Aars  Forløb.    Paa  Grund  af  den  ven- 

lige  Modtagelse,  der  blev  hende  til  Del,  havde  hun 
megen  Glæde  af  Besøget. 

I  Maj  1834  gentog  Enkehertuginden  Besøget  i 
København  og  lod  denne  Gang  sin  Datter  Frederike 
blive  tilbage  her  for  at  være  til  Selskab  for  Prinsesse 
Vilhelmine  efter  dennes  Skilsmisse  fra  Prins  Frederik. 
Efter  Prinsessens  Hjemkomst  gik  Enkehertuginden 
en  meget  bekymret  Tid  i  Møde,  idet  Hertugen  af 
Anhalt-Bernburg  kom  paa  Besøg,  og  Prinsessen  mente, 
at  det  var  Himmelens  Bestemmelse,  at  hun  skulde 
ægte  denne,  hvis  Personlighed  dog  var  saaledes,  at 
Moderen  ikke  kunde  anse  Forbindelsen  for  ønskvær- 
dig. Meget  imod  saavel  hendes  som  Landgrevens 
Ønske  opnaaede  Hertugen  virkehg  sin  Hensigt,  saa- 
ledes at  Forlovelsen  deklareredes  paa  Louisenlund 
og  Brylluppet  allerede  stod  den  30.  Oktober  paa  Got- 
torp. Enkehertuginden  skiltes  med  stor  Smerte  fra 
sin  Datter,  med  bange  Anelser  om  Fremtiden,  men 
til  sin  store  Glæde  saa  hun,  at  Prinsessen  fuldt  ud 
forstod  at  løse  den  vanskelige  Opgave. 

I  P'oraaret  1835  rejste  Enkehertuginden  atter  til 
København  ledsaget  af  sin  yngste  Datter  Louise  for 
at  overvære  sin  Søn  Christians  Konfirmation,  der 
holdtes  i  Kongens  Palais  paa  Amalienborg  (nu  Chri- 
stian IX's  Palais)  i  Overværelse  af  Kongen  og  Dron- 
ningen. Ved  sin  Hjemkomst  fik  hun  den  Glæde  at 
modtage  Besøg  af  sin  Datter  første  Gang  efter  dennes 
Giftermaal,   men   i  Sommerens  Løb   havde   hun   det 

Savn  at  maatte  skilles  fra  sine  to  Døtre,  idet  den 
yngre  efter  nogen  Kamp  fik  udvirket,  at  hendes  ældre 
Søster  Marie  maatte  ledsage  hende  til  Ballenstedt. 
Uden  at  Enkehertuginden  anede  noget  om  det,  blev 
Prinsesse  Marie  her  forlovet  med  en  Hr.  von  Lasperg, 
en  tidligere  Guvernør  for  og  paa  dette  Tidspunkt 
Kavaller  hos  og  Formynder  for  Hertugen  af  Anhalt- 
Bemburg.  Enkehertuginden  satte  sig  bestemt  imod 
Partiet,  da  hun  fandt,  at  han  som  Enkemand  paa 
40  Aar  og  med  to  Døtre  aldeles  ikke  passede  for 
hendes  Datter,  Om  end  han  af  Karakter  var  en  for- 
træffelig, begavet  og  elskværdig  Mand. 

I  Foraaret  1836  kom  saa  begge  de  to  Søstre  til 
Gottorp  og  særlig  Prinsesse  Marie  i  en  meget  ophidset 
Tilstand  efter  al  den  Modstand,  hun  havde  truffet 
paa,  men  personligt  opnaaede  hun  heller  ikke  noget 
denne  Gang  hverken  hos  sin  Moder  eller  hos  Land- 
greven. Hertuginden  af  Anhalt-Bernburg  rejste  der- 
paa  til  København  for  hos  Kongen  at  tale  Søsterens 
Sag,  men  ogsaa  hun  maatte  kort  efter  med  uforrettet 
Sag  vende  tilbage  til  Gottorp,  hvorfra  hun  rejste 
til  Ballenstedt,  efterladende  sin  Søster  paa  Louisen- 
lund.  Den  17.  August  døde  imidlertid  pludselig  Land- 
greven uden  nogen  egenthg  foregaaende  Sygdom,  efter 
kort  i  Forvejen  tilsyneladende  rask  at  have  talt  med 
sine  Nærmeste.  Kongen  opgav  nu  sin  Modstand  paa 
Betingelse    af,    at   Prinsessens    Bryllup   ikke    maatte 

finde  Sted  i  Landet,  og  at  hun  ikke  maatte  vise  sig 
i  København. 

Vinteren  1836 — 37  tilbragte  Enkehertuginden  paa 
Glyksborg,  og  Prinsessen  forblev  sammen  der  med 
sin  Moder;  den  1.  April  flyttede  man  til  Louisenlund, 
hvortil  Hertuginden  af  Anhalt-Bernburg  ankom.  Led- 
saget af  hende  og  Prins  Frederik  rejste  saa  Enke- 
hertuginden til  Prinsesse  Maries  Bryllup,  der  fandt 
Sted  i  al  Stilhed  den  19.  Maj  i  et  Hotel  i  Harburg, 
hvor  hendes  vordende  Mand  havde  modtaget  dem. 
Samme  Aften  rejste  Parret  bort,  for  efter  en  kort 
Bryllupsrejse  at  bosætte  sig  i  Ballenstedt.  Enke- 
hertuginden optog  hele  sin  Datters  Selvraadighed  med 
stor  Kærlighed  og  følte  senere  Svigersønnens  tidlige 
Død  1843  som  et  personligt  Tab, 

Som  omtalt  var  den  gamle  Landgreve  Carl  ikke 
egentlig  syg,  da  han  døde,  men  han  var  med  Aarene 
bleven  svagere,  uagtet  han  til  det  sidste  forestod  alle 
de  Forretninger,  som  StatholderpHgten  medførte.  Efter 
hans  Ønske  forblev  han  8  Dage  urørt  liggende  i  sin 
Seng,  og  hans  Begravelse  fandt  først  Sted  fra  Louisen- 
lund den  30.  August  1836,  idet  han  hensattes  i  Sles- 
vig Domkirke,  fulgt  med  stor  Deltagelse  af  Familien 
og  Befolkningen. 

Frederik  VI    udnævnte  straks   den   Afdødes   Søn 

Frederik  til  Statholder,  og  allerede  i  Efteraaret  flyttede 
han  ind  paa  Gottorp,  overladende  Enkehertuginden 
efter  Kongens  Ønske  de  Værelser,  hun  altid  havde 
beboet.  Enkehertuginden  tog  sig  sin  Faders  Død  meget 
nær,  da  hendes  Barndomshjem  derved  blev  fuldstændig 
opløst.  Hun  trak  sig  tilbage  til  Louisenlund  og  Glyks- 
borg,  da  hun  ikke  stadig  vilde  bo  paa  Gottorp.  Kon- 
gen bestemte,  at  Oberst  Krohn  skulde  forblive  hos 
hende  som  en  Slags  Hofchef,  samtidig  med  at  han 
var  Opdrager  for  Sønnerne;  han  var  en  begavet  og 
forstandig  Mand,  men  noget  plump  i  sin  Optræden, 
saaledes  at  han  endog  overfor  Enkehertuginden  viste 
sig  vel  dominerende,  men  desuagtet  var  hun  elskvær- 
dig overfor  ham.  Sine  Børn  omfattede  hun  altid  med 
Kærlighed. 

Den  13.  Oktober  flyttede  Enkehertuginden  til  Glyks- 
borg,  hvor  hun  efter  nogle  Dages  Forløb  fik  det  hyg- 
geligt indrettet,  men  desuagtet  faldt  den  første  Vinter 
hende  ikke  rigtig  behagelig,  og  hun  imødesaa  kun 
Foraarets  Komme  for  at  flytte  bort.  Disse  Følelser 
fortog  sig  dog  senere,  ti  i  Tidens  Løb  kom  hun  til 
at  holde  meget  af  Glyksborg.  Den  1.  April  1837  drog 
hun  trods  det  vinterlige  Vejr  til  sit  kære  Louisen- 
lund, og  i  Maj  fejredes  det  omtalte  Bryllup  i  Harburg. 
Hele  Sommeren  forløb  i  Stilhed,  kun  afbrudt  af  to 
Familiebegivenheder:  først  hendes  ældste  Søn  Carls 
Forlovelse  med  Kong  Frederik  VI's  Datter  Prinsesse 
Vilhelmine,    som    i    høj   Grad   glædede  hende,    og   i 

Oktober  hendes  yngste  Datter  Louises  Konfirmation 
paa  Gottorp. 

I  Foraaret  1838  aflagde  Landgreve  Frederik  fra 
Gottorp  et  Besøg  paa  Glyksborg,  og  med  ham  og  sin 
Datter  Louise  rejste  Enkehertuginden  til  København 
for  at  bivaane  sin  Søn  Carls  Formæling  den  19.  Maj; 
først  i  Juli  vendte  hun  tilbage  til  Louisenlund.  I 
Oktober  modtog  hun  Besøg  af  det  unge  Par,  der  var 
paa  Hjemvejen  fra  deres  Bryllupsrejse. 

Vinteren  1838—39  blev  atter  tilbragt  paa  Glyks- 
borg, og  i  Foraaret  besluttede  Enkehertuginden,  der 
aldrig  havde  været  andre  Steder  end  i  København, 
sammen  med  sin  Datter  Louise  at  besøge  sine  ældste 
Døtre  i  Ballenstedt,  en  Rejse,  som  bragte  hende  stor 
Glæde. 

Efter  sin  Hjemkomst  til  Louisenlund  fik  hun  Be- 
søg af  Kongen,  i  hvis  Følge  hendes  Søn  Prins  Chri- 
stian (Chr.  IX)  befandt  sig.  Kongen  var  den  Gang 
vel  allerede  svag,  men  dog  endnu  saa  rask,  at  han 
kunde  afholde  Revue  i  Rendsborg,  ja  lovede  endog 
ved  sin  Afrejse  snart  at  komme  igen,  et  Løfte,  han 
aldrig  kom  til  at  opfylde,  da  hans  Død  indtraf  den 
3.  December.  Enkehertuginden  smertede  dette  Tab 
meget,  thi  Kongen  havde  altid  vist  sig  særlig  naadig 
og  kærlig  overfor  hende  og  hendes  Familie. 

Aaret  1840  hengled  i  Stilhed  under  den  alminde- 
lige Landesorg. 

I  Marts  1841  havde  Enkehertuginden  den  Glæde, 

at  hendes  anden  Søn  Prins  Frederik  meddelte  hende 
sin  Forlovelse  med  den  20aarige  Prinsesse  Adelheid, 
en  Datter  af  Fyrsten  af  Schaumburg-Lippe.  For- 
mælingen stod  allerede  den  16.  Oktober  i  Biickeburg, 
og  det  unge  Par  bosatte  sig  i  Kiel,  hvor  Enkehertug- 
inden kort  efter  indfandt  sig,  tilfreds  med  Indtryk- 
ket af  sin  unge  Svigerdatter. 

I  Marts  1842  saa  Enkehertuginden  sin  nye  Sviger- 
datter med  Mand  hos  sig  paa  Glyksborg  til  Sønnerne 
Julius'  og  Hans'  Konfirmation  den  13.  Marts  i  den 
derværende  Slotskirke.  I  Maj  flyttede  Enkehertuginden 
til  Louisenlund,  vemodig  over  snart  at  skulle  skilles 
fra  sine  to  nys  konfirmerede  Sønner,  der  efter  i  April 
at  have  været  i  København  for  at  fremstille  sig  for 
Christian  VIII  skulde  indtræde  i  preussisk  Tjeneste. 
Den  26.  Maj  holdt  hendes  Søn  Prins  Christian  Bryl- 
lup i  København  med  Prinsesse  Louise  af  Hessen, 
hvis  Forældre  var  Enkehertugindens  Fætter  Landgreve 
Vilhelm  af  Hessen  og  Kong  Christian  VIII's  Søster 
Charlotte.  Den  4.  Juni  indtraf  Prinsen  med  sin  Brud 
for  et  Par  Dage  til  Louisenlund.  Den  7.  Juni  tog 
Enkehertuginden  Afsked  med  sine  to  Sønner  Julius 
og  Hans  og  sad  nu  kun  tilbage  med  Prinsesse  Louise 
og  Prins  Nicolaus.  For  at  søge  lidt  Adspredelse 
rejste  hun  til  København  med  sine  to  Børn  paa  Be- 
søg hos  sin  Søster  Enkedronning  Marie,  hvem  hun 
ikke  havde  set  siden  Frederik  Vis  Død,  og  Opholdet 
blev  dem  gensidig  til  Trøst  og  Opmuntring. 

I  Foraaret  1843  opholdt  Enkehertuginden  sig  med 
sine  Børn  paa  Ballenstedt  hos  sin  Datter  Hertuginden 
og  traf  her  sin  eneste  Svigerinde,  Prinsesse  Frederike 
af  Holsten-Beck,  hvem  hun  ikke  havde  set  i  en  lang 
Aarrække,  og  som  hun  satte  megen  Pris  paa.  En 
Sorgens  Tid  gennemgik  Enkehertuginden  her,  idet 
hendes  Datter  Maries  Mand  kort  i  Forvejen  var  af- 
gaaet  ved  Døden  paa  Grund  af  Tæring.  I  Løbet  af 
Sommeren  gæstede  hendes  Søn  Prins  Christian  med 
Gemalinde  atter  Louisenlund,  idet  de  medbragte  deres 
den  3.  Juni  fødte  Søn  Prins  Frederik  (Fr.  VUI).  Enke- 
hertuginden  havde  her  den  Glæde  at  kunne  lægge 
ham  i  den  samme  Vugge,  som  hendes  10  Børn  havde 
ligget  i;  han  blev  den  af  alle  hendes  11  Børnebørn, 
som  hun  nærede  mest  Kærlighed  til. 

Aaret  1844  hengled  i  Stilhed  og  Hygge  paa  Glyks- 
borg,  idet  Enkehertuginden  var  mest  optaget  af  sin 
Søn  Nicolaus'  Opdragelse. 

I  Foraaret  1845  blev  Prinsen  konfirmeret  og  sam- 
tidig udnævnt  til  Kaptajn,  hvorpaa  han  rejste  til  Kø- 
benhavn for  sin  militære  Uddannelses  Skyld.  Prin- 
sesse Louise  forblev  nu  .alene  tilbage  hos  Moderen 
og  blev  en  Støtte  og  Hjælp  for  hende  lige  til  Enke- 
hertugindens Død. 

XXI 

Aarene  1845 — 46 — 47  levede  Enkehertuginden  et 
stille  Liv,  dels  paa  Glyksborg  og  dels  paa  Louisen- 

lund.  Hendes  Datter  Louise  blev  hendes  kæreste 
Omgang,  og  med  hende  foretog  hun  sine  daglige 
Spadsereture,  idet  hun  betragtede  hende  som  en  Ven- 
inde og  talte  med  hende  om  Alt,  hvad  der  laa  hende 
paa  Hjertet.  Aarlig  besøgte  hun  Ballenstedt  og  mod- 
tog selv  paa  Louisenlund  sine  Børn  samt  en  intimere 
Vennekreds. 

I  Slutningen  af  Marts  1848  forlod  Enkehertug- 
inden Glyksborg,  som  hun  efter  i  12  Aar  at  have 
beboet  aldrig  mere  gensaa.  En  stor  Del  af  Somme- 
ren tilbragte  hun  i  Hamborg  med  sin  Svigerdatter 
Vilhelmine,  men  Opholdet  her  i  Nærheden  af  næsten 
hele  den  Augustenborgske  Familie,  som  alle  boede 
med  hende  i  det  samme  Hotel,  tiltalte  hende  saa 
lidt  paa  Grund  af  deres  idelige  politiske  Diskussioner, 
at  hun  tilbragte  den  resterende  Del  af  Sommeren 
hos  sin  Søster,  Abbedissen  i  Itzehoe,  og  senere  hos 
sin  Datter  i  Ballenstedt.  Herfra  gjorde  hun  om  Efter- 
aaret  et  kort  Besøg  hos  sin  ældste  Datter  Marie,  der 
i  Oktober  1846  havde  giftet  sig  for  anden  Gang  med 
en  Greve  Hohenthal-Konigsbruck,  paa  dennes  Herre- 
sæde nærved  Dresden. 

Vinteren  1848 — 49  tilbragte  Enkehertuginden  hos 
sin  Søster  i  Itzehoe  i  al  Stilhed.  Sommeren  tilbragte 
hun  alter  dels  hos  sine  Døtre  og  dels  hos  sin  ældste 
Søn  Carl  og  sin  Svigerdatter  Vilhelmine  i  Dresden 
og  i  Wachwitz,  hvor  disse  sidste  boede  efter  i  Efter- 
aaret  1848  at  have  forladt  Hertugdømmerne.    Uagtet 

Enkehertuginden  altid  var  en  kærkommen  Gæst  hos 
sine  Børn,  længtes  hun  dog  meget  efter  at  komme  til 
sin  hjemlige  Arne,  men  der  hengik  Aar,  inden  hun 
grundede  et  nyt  Hjem,  og  det  blev  paa  Grund  af  de 
urolige  Forhold  i  Hertugdømmerne  o.  s.  v.  i  Udlandet. 

Under  dette  omflakkende  Liv  traf  et  for  hendes 
fine  og  kærlige  Moderhjerte  haardt  Slag  hende,  da 
hun  fik  Underretning  om,  at  hendes  Kæledægge  Ni- 
colaus laa  syg  i  Berlin,  lidende  af  Halssmerter.  Den 
3.  August  indtraf  Enkehertuginden  til  Berlin  og  fandt 
sin  Søn  bedre,  end  hun  havde  ventet.  Den  5.  August 
tog  han  ved  en  F'ejltagelse  en  urigtig  Medicin,  der 
indeholdt  Gift,  og  Følgen  var,  at  han  var  Døden  nær. 
Den  7.  August  kom  hans  Søskende  Frederik  og  Louise, 
og  Faren  mentes  da  at  være  overstaaet,  saa ledes  at 
de  Dagen  derpaa  fortsatte  deres  Rejse  til  Ostende. 
Den  IL  August  var  Prinsen  første  Gang  oppe.  Den 
13.  fik  han  pludselig  Blodspytning,  som  dog  tog  af 
de  paafølgende  Dage.  Den  17.  August  mellem  11  og 
12  Aften  blev  Enkehertuginden  vækket,  og  da  hun 
ilede  ind  til  ham,  slog  en  stærk  Moskuslugt  hende 
i  Møde,  og  han  selv  laa  stille  hen  med  aabne  Øjne. 
Moderen  blev  siddende  ved  hans  Seng  til  Kl.  6  om 
Morgenen  og  lyttede  til  hans  Ord,  indtil  han  stille 
hensov  uden  foregaaende  Dødskamp. 

Prinsen  skulde  først  have  været  i  russisk  Tjene- 
ste, en  Bestemmelse,  som  allerede  var  truffet  ved 
hans  Daab,  idet  Kejser  Nicolaus  var  hans  Gudfader. 

Med  13-Aars  Alderen  skulde  han  sendes  til  Rusland,  og 
med  Angst  saa  Enkehertuginden  dette  Øjeblik  i  Møde. 
Allerede  i  1841  skulde  han  ledsage  sin  ældste  Broder 
Carl  til  St.  Petersborg  for  at  forestilles  for  Kejseren  og 
derpaa  for  en  Tid  vende  tilbage  til  Danmark  igen. 
Christian  VIII  vilde  imidlertid  ikke  have  dette,  men 
ønskede,  at  han  med  det  samme  skulde  forblive  i 
St.  Petersborg.  Endelig  besluttedes,  at  Rejsen  skulde 
opsættes  og  Kongen  først  skrive  til  Gesandten  Blome 
for  at  indhente  Oplysninger  om,  hvorledes  Alt  der 
bedst  maatte  indrettes  for  den  unge  Prins.  Grev  Blome 
fraraadede  meget  at  sende  ham  til  St.  Petersborg, 
og  til  Enkehertugindens  Glæde  opgaves  hele  denne 
Plan;  han  blev  hjemme  hos  hende,  indtil  han  efter 
sin  Konfirmation  udnævntes  til  Kaptajn  å  la  suite 
og  flyttede  til  København.  Senere,  kort  før  sin  Død, 
kom  han  i  preussisk  Tjeneste  og  stod  ved  2.  Dragon- 
regiment, som  laa  i  Posen.  En  herfra  tilstaaet  Orlov 
vilde  han  benytte  til  at  besøge  sin  Moder  og  havde 
lagt  Rejsen  over  Berlin  for  at  konsulere  den  bekendte 
Professor  Langenbeck,  da  den  før  omtalte  sørgelige 
Afslutning  fandt  Sted. 

Enkehertuginden  bar  atter  her  Tabet  med  en  rø- 
rende Frimodighed  og  rejste  kort  efter  til  Konigsbruck 
for  at  finde  Trøst  og  Ro  hos  sin  Datter  Marie,  hos 
hvem  hun  i  Wachwitz  ved  Dresden  fejrede  sin  Fød- 
selsdag den  28.  September,  allerede  i  en  beundrings- 
værdig fattet  Stemning. 

Vinteren  1849 — 50  efter  denne  sørgelige  Tildra- 
gelse tilbragte  Enkehertuginden  hos  sin  Datter  i 
Ballenstedt,  hvor  ligeledes  en  Del  af  Sommeren  gik, 
idet  hun  af  og  til  besøgte  sine  andre  Børn  samt  sin 
Søster  i  Itzehoe. 

Selve  Ballenstedt  tiltalte  hende  saa  meget,  at  hun 
til  sidst  følte  sig  hjemme  her,  men  for  ikke  altid  at 
bo  paa  Slottet  købte  hun  sig  et  lille  Hus  med  Have, 
som  hun  den  12.  August  1852  tog  i  Besiddelse  og 
fik  indrettet  med  Hygge.  Prinsesse  Louise  boede  her 
hos  hende.  Sommeren  tilbragte  Enkehertuginden  paa 
Besøg  hos  sine  Børn,  og  paa  Louisenlund  indtraf 
hun  som  Regel,  naar  om  Sommeren  Familien  var 
samlet  der. 

I  1860  aflagde  hun  Besøg  paa  Bernstorff  hos  sin 
Søn  Prins  Christian,  der  faa  Aar  i  Forvejen  var  de- 
signeret til  Tronfølger.  I  Marts  døde  Enkehertugin- 
dens Søster  Prinsesse  Julie  i  Itzehoe,  ikke  uventet, 
da  hun  fra  Januar  blev  svagere  og  svagere.  Dette 
var  atter  en  Hjertesorg  for  Enkehertuginden,  og  her- 
til kom  Bekj^mringerne  ved  muligen  at  skulle  skilles 
fra  Prinsesse  Louise,  der  var  udset  til  at  blive  Ab- 
bedisse i  Klosteret  i  Itzehoe ;  Samlivet  kom  dog  ikke 
til  at  lide  noget  væsentligt  derved,  idet  Enkehertug- 
inden baade  beholdt  Datteren  lange  Tider  hos  sig 
og  ligeledes  ofte  besøgte  hende  i  Itzehoe. 

I  Foraaret  1862  besøgte  hun  sin  Søn  Julius  i 
Dusseldorf,  hvor  denne  garnisonerede  som  Major  i 
et  preussisk  Husarregiment,  og  tilbragte  her  en  saa 
behagelig  Tid,  at  hun  i  1863  atter  gentog  Besøget; 
ved  denne  Lejlighed  lod  hun  sig  male  af  Professor 
Sohn,  et  Billede,  som  hun  skænkede  Hertug  Carl 
til  dennes  Sølvbryllup.  Sommeren  tilbragte  hun  som 
sædvanlig  paa  Louisenlund,  hvor  hun  den  6.  Okto- 
ber om  Morgenen  tog  Afsked  med  sin  Søn  Prins 
Christian  til  Danmark,  der  med  sin  ældste  Søn  og 
de  fleste  af  sine  Brødre  toge  til  Glyksborg  for  at 
fejre  Frederik  VII. s  Fødselsdag.  I  November  var  hun 
atter  i  Ballenstedt  og  modtog  her  Efterretningen  om 
Kongens  Død  og  sin  Søn  Christian  IX. s  Tronbe- 
stigelse. Hun  fulgte  med  Bekymring  de  Tider  rige 
paa  Modgang,  som  han  maatte  gennemgaa. 

I  Løbet  af  Sommeren  1864  var  Enkehertuginden 
nogle  Uger  i  Brussel,  hvor  hun  traf  sin  ældste  Søn 
og  dennes  Hustru.  I  Oktober  modtog  hun  for  første 
og  sidste  Gang  sin  Sønnedatter  Alexandra,  der  sam- 
men med  sin  Mand  Prinsen  af  Wales  paa  Rejse  fra 
København  til  England  aflagde  Besøg  i  Ballenstedt. 
En  anden  Glæde  havde  hun  i  dette  Aar,  idet  hendes 
Søn  Julius,  der  havde  taget  sin  Afsked  fra  den  preus- 
siske Tjeneste  ved  Krigens  Udbrud,  flyttede  til  hende 
og  forblev  hende  til  Støtte  i  hendes  sidste  Levetid. 

1865  forløb  paa  vanlig  Vis,  og  om  Sommeren  op- 
holdt hun  sig  endnu  i  længere  Tid  paa  Louisenlund. 


ENKEHERTUGINDE  LOUISE 

EFTER  ET  FOTOGHAII,  SOM  KONG  CHRISTIAN  IX  HAVDE  STAAENDE  PAA  SIT  SKHIVEBORl) 

I  Sommeren  1866,  hendes  sidste  Leveaar,  nærede 
hun  stor  Bekymring  for  sin  Søn  Vilhelm,  der  i  øst- 
rigsk Tjeneste  deltog  i  den  østrigsk-preussiske  Krig. 
Enkehertuginden  tilbragte  Størstedelen  af  Sommeren 
hos  sin  Søn  Frederik  paa  Griinholz  og  var  derefter 
om  Efteraaret  hos  sin  Datter  Louise  i  Itzehoe,  hvor- 
fra hun  uventet  aflagde  et  Par  Timers  Besøg  paa 
Louisenlund,  og  ingen  tænkte  da,  al  det  blev  det 
sidste.  Den  10.  November  var  hun  atter  i  Ballenstedt. 
I  disse  Dage  stod  netop  hendes  Sønnedatter  Dagmars 
Bryllup  i  St.  Petersborg,  og  hun  erfarede  telegrafisk, 
at  hun  ved  Kronprins  Frederik  vilde  modtage  Katha- 
rine-Ordenen.  Kronprinsens  Besøg  kort  efter  glædede 
hende  øjensynligt.  Ved  Juletid  kom  hendes  anden 
Søn  Frederik  med  Familie  til  Ballenstedt  for  der  at 
tilbringe  Vinteren,  uden  at  ane  den  store  Sorg,  der 
forestod. 

Hendes  Sønnedatter  Alexandras  Sygdom  i  Lon- 
don efter  Fødselen  af  en  Datter  i  Februar  foruroli- 
gede hende  meget,  og  med  deltagende  Ytringer  herom 
slutter  hendes  Optegnelser  den  3.  Marts  1867,  kun 
10  Dage  før  hendes  Død. 

Paa  Grund  af  en  Forkølelse  maatte  hun  holde 
Sengen  et  Par  Dage,  men  var  snart  fuldstændig  vel 
igen.  Onsdagen  den  13.  Marts  om  Morgenen  afsendte 
hun  en  telegrafisk  Forespørgsel  til  Prinsen  af  Wales. 
Efter  Lægens  Raad  afholdt  hun  sig  fra  det  Familie- 
taffel,  der  som    altid    fejredes    om    Onsdagen.    Efter 

Bordet  havde  hendes  Børn  og  FamiHe  siddet  sam- 
men med  hende,  og  tilsyneladende  rask  havde  hun 
givet  Oplysninger  til  noget,  Prins  Julius  forelæste 
om  Dronning  Marie.  Men  derefter  rejste  hun  sig  og 
gik  ind  i  et  tilstødende  Værelse,  hvor  han  lidt  senere 
fandt  hende  siddende  i  en  Sofa  med  et  lidende  Ud- 
tryk. Familien  blev  straks  tilkaldt  og  et  Bud  sendt 
efter  Lægen.  Da  Prinsesse  Louise  med  nogle  bero- 
ligende Ord  spurgte  til  hendes  Befindende  og  Til- 
stand, svarede  Enkehertuginden  med  klar  Stemme: 
»Nej,  saa  daarlig  har  jeg  aldrig  været  før,  nu  dør 
jeg  ganske  sikkert,  men  jeg  er  rolig;  Gud  velsigne 
Eder  alle!« 

De  Tilstedeværende  bar  den  syge  ind  i  Sovevæ- 
relset og  lagde  hende  paa  Sengen,  hvorefter  Lægen 
endelig  indfandt  sig.  Hun  betragtede  ham  endnu 
venligt,  men  efter  at  have  sagt:  »Saaledes  kommer 
altsaa  Døden«,  lukkede  hun  Øjnene  og  sov  ind  uden 
mindste  Dødskamp  eller  Suk,  Et  Nerveslag  havde  i 
faa   Minutter  gjort  Ende  paa  hendes  velsignede  Liv. 

Smerte  og  Sorg  opfyldte  de  Efterladtes  Hjerter, 
og  efter  faa  Dages  Forløb  vare  alle  den  Afdødes 
Børn,  Prinsesse  Marie  undtagen,  forsamlede  omkring 
den  dyrebare  Moders  afsjælede  Legeme.  Hun  laa  i 
den  venlige  Sal  i  det  kære  Hus  i  Ballenstedt  paa 
Sofaen  omgiven  af  Blomster,  som  i  den  tryggeste  og 
roligste  Søvn. 

Mandag    den    18.  Marts    blev    Enkehertugindens 

Kiste  hensat  i  det  til  Ligkapel  omdannede  Havehus, 
og  her  forrettede  Provst  Scholz  Jordpaakastelsen  i 
Nærværelse  af  hendes  Paarørende  og  Nærmeststaa- 
ende,  der  alle  vare  dybt  grebne. 

I  Sommerens  Løb  blev  Kisten  flyttet,  da  den 
Hedengangne  skulde  bisættes  i  Slesvig  Domkirke. 
Den  8.  Juli  om  Aftenen  blev  Kisten  modtaget  i  Sles- 
vig af  de  derværende  Autoriteter  og  hensat  foran 
Alteret  i  den  festlig  oplyste  Slotskirke,  hvor  Borger- 
garden om  Natten  holdt  Vagt  ved  den.  Den  9.  Juli 
om  Formiddagen  Kl.  IIV2  fandt  den  højtidelige  Be- 
gravelse Sted  fra  Gottorp  Slotskirke  under  en  ual- 
mindelig Deltagelse  fra  Land  og  By.  Toget  bevægede 
sig  langsomt  gennem  Staden  til  Domkirken,  hvor 
Kisten  blev  stillet  foran  Højalteret,  og  hvor  Provst 
Scholz  holdt  en  gribende  Tale.  Efter  at  en  Koral 
var  afsungen,  blev  Kisten  baaren  ind  i  Kapellet  og 
hensat  ved  Siden  af  den  Afdødes  Gemals  og  For- 
ældres Kister. 

